Godišnjica osnivanja Ujedinjenih nacija – 76 godina širenja vrednosti koje nemaju rok trajanja - Izazov\nRadio-televizija Srbije\t 24. oktobra 2021. 13:39\nAntonio Guteres, povodom obeležava godišnjica od osnivanja UN, izjavio je da su Ujedinjene nacije nastale kao nosilac nade za svet koji je izranjao iz senke katastrofalnog sukoba.\n"Danas žene i muškarci Ujedinjenih nacija i dalje šire tu nadu u celom svetu. Kovid 19, konflikti, glad, siromaštvo i problemi koje donose promene klime podsećaju nas da je naš svet daleko od savršenog. Ali, jasno nam ukazuju i da je solidarnost jedini put napred", kazao je.\nGuteres poručuje da treba da se okupimo kako bismo odgovorili na velike izazove i radili na dostizanju ciljeva održivog razvoja, kaže se u saopštenju.\n"Tako što ćemo svakoj osobi, svuda na svetu, obezbediti pristup vakcinama protiv kovida 19, i to što pre. Tako što ćemo štititi i poštovati prava i dostojanstvo svih ljudi, posebno najsiromašnjih i najugroženijih, devojčica i žena, dece i mladih. Tako što ćemo nastojati da zaustavimo konflikte koji na našem svetu ostavljaju ožiljke", navodi.\nDodaje i da treba da se odvažno obavežemo na borbu protiv promena klime za spas planete i da održimo reč.\n"I tako što ćemo graditi globalno upravljanje koje će biti inkluzivnije, umreženije i delotvornije, kao što je izloženo u mom nedavno objavljenom izveštaju ‘Naša zajednička agenda’", navodi.\nPoručuje da vrednosti na kojima se već 76 godina temelji Povelja UN-a: mir, razvoj, ljudska prava i mogućnosti za sve, nemaju rok trajanja.\n"Danas, kad obeležavamo Dan UN, neka nas ti ideali ujedine i podstaknu da u potpunosti ostvarimo obećanje, potencijal i nadu koju simbolizuju Ujedinjene nacije", zaključuje generalni sekretar Ujedinjenih nacija Antonio Guteres.\nMinistar spoljnih poslova Srbije Nikola Selaković poručio je, povodom godišnjice stupanja na snagu Povelje UN, da sve nacije, velike i male, moraju uživati jednaka prava i dostojanstvo.\n"Istorija nas uči, a Povelja UN opominje, da samo poštovanjem ciljeva i principa na koje smo se svi zajedno obavezali možemo izgraditi svet kakav želimo", rekao je Selaković.\nDodao je da je to svet zasnovan na suverenoj jednakosti svih država, svet u kome rešavamo sve sporove mirnim putem i čuvamo međunarodni mir i bezbednost, svet u kome poštujemo teritorijalni integritet svake države i zajedno radimo na unapređenju socijalnog i ekonomskog napretka svih naroda.\nPodsećajući da je Povelja UN, ustav međunarodne zajednice, abeceda međunarodnog prava i pravni imperativ kojim se regulišu međunarodni odnosi, Selaković je istakao da Srbija dosledno sledi pravila i principe sadržane u Povelji.\nMinistar Selaković se podsećanjem na vrednosti tog dokumenta pridružio međunarodnoj akciji "Naša pravila su Povelja UN", zaključuje se u saopštenju ministarstva.


Nastavak sukoba u Hami\nSnimak tenkova na ulicama sirijskog grada Hame\nBorci za ljudska prava u Siriji javljaju da sirijske snage bezbednosti nastavljaju obračun sa demonstrantima u gradu Hama i da su tenkovi prodrli do centra grada, a očevici kažu da gradom odjekuju eksplozije.\nAktivisti i stanovnici kažu da su komunikacije sa spoljnim svetom prekinute. Danas nema izveštaja o žrtvama, posle trodnevnih napada u kojinma je širom zemlje poginulo više od 130 ljudi. Većina poginulih je u Hami, gde pripadnici bezbednosnih snaga nastavljaju obračun sa protivnicima predsedika Bašara al-Asada.\nZa to vreme, Savet bezbednosti Ujedinjenih nacija već treći dan nastavlja debatu rezoluciji kojom se osuđuje nasilje Sirijske vlade. Predloženom rezolucijom se traži da vladine snage prekinu napade na gradove, sprovedu političke reforme i otvore istragu napada na demonstrante. Rusija, dugogodišnji saveznik Damaska, juče je prvi put nagovestila da se možda neće usprotiviti rezoluciji kojom se osuđuje nasilje.


Komisija utvrdila zloupotrebu dominatnog položaja EPS Distribucije « Komisija za zaštitu konkurencije\nKomisija utvrdila zloupotrebu dominatnog položaja EPS Distribucije\nSavet Komisije za zaštitu konkurencije doneo je 23. decembra 2016.godine rešenje kojim se utvrđuje da je Operator distributivnog sistema EPS Distribucija d.o.o. Beograd, kao jedini operator na tržištu distribucije električne energije Srbije zloupotrebio dominantan položaj. Ovom tržišnom učesniku izrečena je i mera zaštite konkurencije u visini od 330 miliona dinara koju je dužan da uplati u budžet Republike Srbije, kao i mere ponašanja u cilju izjednačavanja uslova poslovanja na tržištu.\nTokom postupka Komisija je utvrdila da je navedeno društvo svoj dominantan položaj zloupotrebilo tako što je pojedine komercijalne snabdevače električnom energijom, a posebno EPS Snabdevanje, stavilo u povoljniji položaj u odnosu na druge konkurente. Ovakvo ponašanje je između ostalog i posledica netransparentne poslovne politike EPS Distribucije.\nEPS Distribucija je prilikom ugovaranja pristupa sistemu za distribuciju električne energije nametala obavezu deponovanja sredstava obezbeđenja svim komercijalnim snabdevačima, osim EPS Snabdevanju. Istovremeno, privredno društvo EPS Distribucija je pravilo razliku u pogledu iznosa sredstava obezbeđenja, jer je za neke korisnike sistema iznos računat na bazi mesečne, a za druge na bazi tromesečne vrednosti pružene usluge. Pri tome, gotovo svi komercijalni snabdevači električnom energijom, mogli su da vrše deponovanje sredstava obezbeđenja samo u jednoj poslovnoj banci, po izboru EPS Distribucije. EPS Snabdevanje imalo je, u kraćem vremenskom periodu, značajno duži rok za plaćanje dospelih obaveza, u odnosu na sve ostale komercijalne snabdevače.\nSve navedene radnje za posledicu imaju povećanje cene koštanja električne energije kojom komercijalni snabdevači snabdevaju krajnje potrošače.\nKomisija je naročito cenila saradnju i postupanje EPS Distribucije koja je, još tokom trajanja postupka, izmenila sporne akte i iskazala volju da u potpunosti otkloni ponašanje na tržištu koje je dovelo do povrede konkurencije.


EU ukazala na važnost zaštite novinara i slobodnog izražavanja | Autonomija\n"Slobodno novinarstvo je okosnica slobodnih društava i njegovo podrivanje znači podrivanje sopstvene slobode"\nEvropska unija ukazuje da su sve zemlje, bilo da su unutar Unije ili van nje, dužne da štite slobodu izražavanja i sigurnost novinara, navodi se u saopštenju koje je danas izdala visoka predstavnica EU Federika Mogerini povodom Medjunarodnog dana borbe protiv nekažnjivosti zločina nad novinarima, 2. novembra. „Od svih očekujemo da ojačaju preventivne mere, mobilišu sve aktere i stvore mehanizme nacionalne bezbednosti, u skladu sa UN Akcionim planom o bezbednosti novinara i pitanja nekažnjivosti“, navodi se u saopštenju.\n„Slobodno novinarstvo je okosnica slobodnih društava i njegovo podrivanje znači podrivanje sopstvene slobode“, navodi se u saopštenju.\n„Medjutim suviše mnogo njih suočeni su pretnjama i napadima samo zato što rade svoj posao dok počinioci takvih napada često deluju potpuno nekažnjivo“, navodi se u saopštenju.\nUkazuje se da ubistva istražnih novinara Dafne Karuana Galicija i Jana Kucijaka u zemljama EU pokazuju da ni jedna oblast na svetu nije imuna na ovo. Takodje se traži od Saudijske Arabije da sprovede „detaljnu, verodostojnu i transparentnu“ istragu u ubistvo saudijskog novinara Džamala Kašogija u konzulatu u Istanbulu.\n„Novinarima je potrebno okruženje gde mogu da rade sigurno i bezbedno… bez straha od uznemiravanja, političkih pritisaka, ceznure ili progona. Robustni pravni sistem mora da štiti medijske kuće i novianre širom sveta tako da mogu da obavljaju svoj posao potpuno nezavisno“, navodi se u saopštenju.\nEU dodaje da u vremenima kada rastu dezinofmacije mora se garantovati bezbednost novinara da bi im se dozvolilo da promovišu tačno izveštavanje za dobrobit i interes svih gradjana.


Završena košarkaška sezona, Joker u višem rangu – sportski savez grada sombor\nFudbalski turnir u Čonoplji\nU skladu sa preporukama krovne međunarodne košarkaške organizacije FIBA, a na osnovu Pravilnika i Statuta Košarkaškog saveza Srbije, Upravni odbor KSS doneo je Odluku o završetku svih prvenstvenih košarkaških takmičenja u sezoni 2019/2020. Košarkaška prvenstvena takmičenja u svim uzrasnim kategorijama smatraju se završenim danom proglašenja vanrednog stanja. Savez će preko komisije za takmičenje, a na osnovu utvrđenih rezultata svakog konkretnog takmičenja, utvrditi koji klubovi prelaze u viši rang za takmičarsku 2020/2021 sezonu. U upravo završenoj 2019/2020 takmičarskoj sezoni neće se primenjivati Pravilnik i Propozicije takmičenja koja definišu prelazak klubova u niži stepen takmičenja, osim klubova koji su isključeni iz takmičenja ili su odustajanjem od istog izgubili status učesnika.\nKako se navodi u Odluci KSS-a, sva pitanja vezana za organizaciju i učešće klubova u narednoj 2020/2021 sezoni, biće uređeni posebnom odlukom UO KSS, a na predlog Komisije za takmičenje KSS i Udruženja klubova Košarkaške lige Srbije (1. MLS). Doneta je odluka i da od naredne takmičarske sezone Prva i Druga muška liga broje 16, dok će ženska takmičenja brojati 12 klubova. Igraće se po dvostrukom bod sistemu. Određen je broj učesnika za Prvu mušku regionalnu ligu. U takmičenju od 16 ekipa, ako bude moguće biće dve teritorijalne grupe po osam ekipa, sa obaveznim plej – ofom i plej – autom (4+4).\nTakođe, UO KSS doneo je Odluku da se produžava rok za podnošenje zahteva za izdavanje dozvola za sezonu, do 1. jula, dok će Komisija za izdavanje dozvola o istim odlučivati do 25. jula.\nKošarkaški klub Joker će od naredne sezone nastupati u višem rangu, Prvoj muškoj regionalnoj ligi – Sever. Da podsetimo, Joker je sezonu u drugoligaškom regionalnom rangu završio na prvom mestu sa identičnim brojem bodova (31) kao i ekipa Dunava 2014 iz Apatina.


14:46h UŽIVO PRATITE NA KURIRU: KRALJEVSTVO SE OPRAŠTA OD PRINCA FILIPA: Kovčeg prebačen u Vindzor, princ Vilijam, Kejt stigli u zamak\nFoto: EPA / Erik S Lesser\nAnđela Popović\t 20.05.2019. 15:17h\nKina je optužila danas Sjedinjene Države da gaje "preterana očekivanja" u pogledu trgovinskog sporazuma, ukazujući na jaz između dve strane zbog poteza SAD-a protiv kineskog tehnološkog giganta Huaveja, a koji je uzdrmao i globalni tehnološki sektor.\nAmerički predsednikl Donald Tramp je, u intervjuu za Foks Njuz kanal emitovanom sinoć, rekao da su SAD i Kina "imale veoma jak dogovor, veoma dobar sporazum, koji su oni promenili, na šta sam ja rekao - u redu, mi ćemo tarifirati njihove proizvode".\nPortparol kineskog Ministarstva spoljnih poslova Lu Kang je, ovim povodom, izjavio u Pekingu da ne zna o čemu Tramp govori, prenosi agencija Rojters.\n"Ne znamo o kakvom sporazumu pričaju u Sjedinjenim Državama. Možda SAD imaju sporazum u kojem su sve vreme imali preterana očekivanja, ali taj takozvani sporazum svakako nije onaj sa kojim se Kina složila", rekao je Lu na dnevnom brifingu za medije.\nRazlog zbog kojeg na poslednjoj rundi kinesko-američkih pregovora nije postignut sporazum je taj što su SAD pokušale "da ostvare nerazumne interese kroz ekstremni pritisak", dodao je on.\n"Želeo bih još jednom da ponovim da ekonomsko-trgovinske konsultacije između Kine i SAD-a mogu jedino uslediti na korektnoj liniji uzajamnog poštovanja, jednakosti i uzajamne koristi kako bi postojala nada u uspeh", poručio je Lu.\nNikakvi dalji trgovinski razgovori između vodećih kineskih i američkih trgovinskih predstavnika nisu zakazani nakon završetka poslednje runde, 10. maja, kada je Tramp podigao carinu na uvoz kineske robe vredne 200 milijardi dolara sa 10 na 25 odsto.\nTramp je takođe naveo da je kineskom predsedniku Si Đinpingu pre poslednjih rundi pregovora rekao da ni jedan sporazum između dve zemlje ne može biti "50-50" i da mora ići više u korist SAD-a zbog ranijih trgovinskih praksi Kine, prenosi Rojters.\nPodsećamo da je Gugl saopštio u nedelju da ukida licencu Huaveju za korišćenje Android operativnog sistema, odnosno da mu ukida prenos hardvera, softvera i tehničkih usluga, osim usluga koje su dostupne putem otvorenog koda, i to samo dva dana nakon što je američka vlada stavila kinesku kompaniju na svoju "crnu listu".\nAkcije evropskih proizvođača čipova - Infineona, AMS-a i STMikroelektroniksa su danas snažno pale zbog strahovanja da bi dobavljači Huaveija mogli da obustave isporuke kineskoj firmi zbog američke "crne liste", dodaje Rojters.\nDonald TrampHuavejKinaSADtrgovinski rat\nMILICA (3) JE POGINULA 1999. NA DANAŠNJI DAN, UBIO JU JE NATO GELER: U Batajnici ljudi i danas zaneme od bola kad čuju njeno ime 40\t965


Pritvor je predložen do 3. decembra, računajući dan hapšenja, rečeno je u sudu.\nPolicija je kod osumnjičenih prilikom hapšenja pronašla oko 20 kilograma skanka, oko pola kilograma kokaina i 367 grama heroina, čija je vrednost na "crnom tržištu" oko 100.000 KM.\nPritvor je određen zbog bojazni da će osumnjičeni ometati krivični postupak uticajem na svedoke, te zbog sumnje da će ponoviti krivično delo.\nMere pritvora određene su i zbog vanrednih okolnosti, jer je reč o krivičnom delu za koje se može izreći kazna zatvora od deset godina ili teža, a koja je posebno teška s obzirom na način izvršenja ili posledice krivičnog dela.\nTITO U BUNKERU KRIO 20 KILOGRAMA SKANKA I HEROINA Bivši fudbaleri Borca pokušali da prokrijumčare narkotike u Zapadnu Evropu\nPritvor je određen i zbog toga što bi puštanje na slobodu osumnjičenih rezultiralo stvarnom pretnjom narušavanja javnog reda ili uznemiravanja javnosti.\nOsumnjičeni su uhapšeni 3. novembra na području opštine Gradiška.


Veliko interesovanje za turnir u Čajetini – Vila As\nNovogodišnji turnir u malom fudbalu “Čajetina 2015” je privukao veliku pažnju. Učešće na turniru je najavilo više od 20 ekipa, a do sada je već deset ekipa potvrdilo svoje učešće. Turnir i ove godine organizuju KSC Čajetina i ekipa malog fudbala Adagio.\nOvim povodom smo razgovarali sa Nemanjom Kutlešićem, jednim od organizatora ove sportske priredbe.\n“Pripreme za turnir teku dosta dobro, i bolje nego prošle godine, kada je na turniru učestvovalo petnaest ekipa. Tada su svi bili zadovoljni. Ove godine turnir dobija šire razmene,” rekao je Kutlešić.\nOd interesovanja zavisi i broj ekipa koji će moći da nastupi na turniru, a po svemu sudeći na turniru će se nadmetati između 16 i 20 ekipa. Za razliku od prošle godine kada su na turniru učestvovale uglavnom ekipe iz Čajetine, Užica i opština Zlatiborskog okruga ove godine su učešće najavile ekipe iz Beograda, Lazarevca, Novog Sada, Mladenovca…\n“Ovo će biti mnogo ozbiljniji turnir nego prošle godine, a u prilog tome govori i nagradni fond koji je za razliku od prošle godine kada je bio 120.000 dinara sada iznosi 200.000 dinara za prva tri mesta, istakao je Nemanja Kutlešić.\nTurnir će imati i humanitarni karakter pošto će se prikupljati pomoć za socijalno ugroženu decu sa područja opštine Čajetina.\nNa turniru će u revijalnom delu programa, finalnog dana (28.decembar) publika moći da pogleda i dve vrlo zanimljive utakmice. Prvo će snege odmeriti veteranske ekipe KSC Čajetina i FK Zlatibor, dok će pre finalnog meča svoje fudbalsko znanje i umeće pokazati najmlađe kategorije FK Čajetina i FK Zlatibor.\nEkipa Adagio Zlatibor brani prošlogodišnju titulu, a glavni konkurenti za prvo mesto će im biti ekipe iz Mladenovca i Lazarevca. No, domaćini su spremni a njihove redove će pojačati talentovani Rade Glišović.\nKutlešić je na kraju pozvao sve ljubitelje fudbala da od 26. do 28.decembra dođu u Halu sportova u Čajetini kako bi uživali u fudbalu.\nRok za projavu ekipa je do 24.decembra 2015.godine kada će biti i izvršeno i žrebanje. Kotizacija iznosi 7.000 dinara a detaljnije informacije se mogu dobiti na telefone 064/402-4292 i 062/289-733.


Energyobserver - SRBIJA / OSNOVANA STRANKA SLOBODE I PRAVDE DRAGANA DJILASA\nSRBIJA / OSNOVANA STRANKA SLOBODE I PRAVDE DRAGANA DJILASA\nOn je rekao da Srbija od te stranke očekuje da zaborave na partijske interese i da stave državne i nacionalne interese ispred svega i dodao da je potrebno menjati sistem, a ne samo vlast.\nPrema njegovim rečima, u njihovoj stranačkoj platformi nalaze se osnovna rešenja za deset oblasti i njihov fokus biće na ekonomskom razvoju i obrazovanju, kao i na tome da ljudi više ne odlaze iz zemlje.\nDjilas je rekao da Srbija i srpski narod treba da budu deo porodice evropskih naroda i da će se njegova stranka truditi da omoguće gradjanima Srbije isti nivo kvaliteta života kao zemljama EU.\nOn je rekao da ta stranka "ne beži od nijednog problema i da Kosovo i Metohija pripadaju i srpskom i albanskom narodu i da vlasti u Beogradu i Prištini hrane jedni druge".\nDodao je da parlamenti obe zemlje treba da usvoje deklaracije o pomirenju, kao i da bi obe policije trebalo da potpišu sporazume o saradnji i krenu u borbu protiv kriminala na Kosovu.\n"Pomirenje dva naroda je rešenje, a ne teritorijalno razgraničenje", rekao je Djilas i dodao da je potrebno da se omogući sloboda kretanja, ekonomska saradnja, kao i saradnja u zdravstvu, obrazovanju, kulturi, sportu i borbi protiv kriminala.\nDjilas je kazao da su neki od planova SSP-a i donošenje Zakona o ratnim veteranima, kao i to da svaka osoba starija od 70 godina koja nema prihode dobija socijalnu penziju od 12.000 dinara.\nOn je govoreći o današnjem skupu "Budućnost Srbije" predsednika Srbije Aleksandra Vučića kazao da je Vučić "prošlost Srbije, a ne njena budućnost".\nPotpredsednik SSP-a Dejan Bulatović kazao je da će ta stranka tražiti odgovornost za sve što je aktuelna vlast radila i uništila u Beogradu i Srbiji.\nOn je kazao da će to biti teško uraditi, ali da će oni takodje krenuti u "ekološku obnovu zemlje".\nPotpredsednica SSP-a i samostalna poslanica u Skupštini Srbije Marinika Tepić navela je da su sloboda i pravda osnovne ljudske vrednosti, a da je u 2019. godine u Srbiji jedino vidljiva fiktivna sloboda.\n"Tražićemo da nam se vrate institucije i ljudska prava", rekla je Tepić i dodala da "pravda ne dozvoljava da se dogadjaju "Savamala, Jutke, napad na Borka Stefanovića i paljenje kuća novinara".\nOna je rekla da je jedan od ključnih ciljeva te stranke lustracija i da oni koji su se ogrešili o zakone ne mogu biti kandidovani ili izabrani za javne funkcije.\n"Sloboda ne ide bez pravde", navela je Tepić.\nPotpredsednik te stranke Borko Stefanović kazao je da je danas "izraslo novo drvo slobode" i dodao da će pokazati da je čovek u centru politike SSP-a.\n"Neće Srbija biti bolja dok svakom našem čoveku ne bude bolje", rekao je Stefanović.\nOn je kazao i da Srbija danas ima "novu kuću slobode i pravde".\n"Drhtite tirani, kada znate da se stvara nova snaga", rekao je Stefanović i dodao da će "okovi padati brže".\nStranka slobode i pravde nastala je preregistracijom Zelene ekološke partije Zeleni na čijem je čelu bio potpredsednik sadašnje Stranke slobode i pravde Dejan Bulatović. / BETA.RS\n20.04.2019 · SRBIJA / POLITIKA


“Galerija” u “Beogradu na vodi” da se adaptira u privremenu kovid bolnicu - #1od5miliona\n“Galerija” u “Beogradu na vodi” da se adaptira u privremenu kovid bolnicu\nPošto je aktuelnoj vlasti bilo važnije da postavlja kamene temeljce i preseca crvene vrpce na tržnim centrima a ne da gradi bolnice, danas smo ponovo dovedeni u situaciju da brojimo koliko je još bolničkih ležajeva preostalo za smeštaj obolelih od virusa korona i dal’ će opet “groblja da nam budu mala”. Zato ovim graditeljima tržnih centara predlažemo da makar deo svojih bespotrebnih neimarskih poduhvata iskoriste za dobro naroda, te da onih 300.000 kvadrata u “Beogradu na vodi” kojima se diče kao najvećom tržnicom u Evropi, adaptiraju u privremenu kovid bolnicu.\nNaime, tržni centar “Galerija” koji je Aleksandar Vučić otvorio usred pandemije, ima bolje uslove za smeštaj obolelih od većine bolnica po Srbiji i hala koje su služile kao privremene bolnice. Raspolaže sanitarnim čvorovima daleko humanijim no što su oni u prosečnim srpskim bolnicama gde svakim odlaskom u toalet rizikujete da dobijete sepsu ili da vam se vodokotlić obruši na glavu. Ukoliko vam se uopšte i posreći da vas bolesnog prime u bolnicu, jer jelte – nema mesta. “Galerija” takođe raspolaže svim uslovima za distribuciju hrane, a obezbeđen je i prevoz unutar iste, što je potvrdio i sam šef naprednjaka vozajući se ovom tržnicom. Ceo prostor je obezbeđen grejnim telima, dobrom ventilacijom, i većim brojem ulaza što ga čini pristupačnijim. Naposletku, šteta je i da ovi silni kvadrati ostanu neiskorišćeni, budući da ionako zvrje poluprazni, pošto je od na sva zvona najavljivanog dolaska svih mogućih svetskih brendova cipela, čarapa i luksuznih torbi, Vučić uspeo da otvori svega trećinu od ukupnog broja lokala. Dodatno, širom sveta se zbog novog talasa epidemije zatvaraju tržni centri i prelazi se na onlajn kupovinu, te je realno očekivati da će se to uskoro desiti i u Srbiji koja ovih dana beleži svoje crne rekorde.\nSvesni smo da je “Galerija”, kao i ceo “Beograd na vodi”, poklonjena arapskim drugarima Aleksandra Vučića. No, verujemo da će Vučić uticati na “brata svog” čijim se kućnim posetama, večerama i pratnjom do sobe hvali, da pokaže solidarnost u ovim teškim vremenima po Srbiju i ustupi nam poklonjene mu kvadrate za prihvat obolelih za koje nema mesta u bolnicama. Ukoliko pak “brat” ne postupi bratski, podsećamo da je Srbija vlasnik 32% “Beograda na vodi”, pa neka onda bar tu trećinu od 300.000 kvadrata usmeri na potrebniju namenu.\nPodvlačimo: režim Aleksandra Vučića već osam godina vlada marketinškim trikovima, a cena toga danas stiže na naplatu. Zato što nisu ulagali u zdravstvo već samo u svoje novčanike, zato što nisu gradili bolnice već samo prodavnice i fontane, zato što nisu ulagali u lekare već ih slali u Nemačku, e zato mi danas nemamo ni gde da se lečimo ni ko da nas leči. Ne samo kovid pacijenti, već i svi ostali. Rezultat toga je i da se novopečena gospođa ministarka a dosadašnja epidemiološkinja hvali tržnim centrom kao velikim uspehom, dok ljudi umiru čekajući na bolnički krevet.


Avgust 05, 2020 19:04\nSpasioci u Bejrutu i dalje tragaju za osobama koje su nestale posle velike eksplozije koja se juče dogodila u lučkom delu tog grada. Prema poslednjim podacima nastradalo je najmanje 100 osoba, a povređeno je više od 4.000. Svedoci opisuju kako je izgledao trenutak eksplozije i sećaju se momenata posle toga. Ističu veliki oblak u obliku pečurke, da je staklo padalo na sve strane, a neki su izgubili i sluh na kratko. Zdravstveni sistem je preopterećen i strahuje se da će broj žrtava da raste.\nZvaninici navode da je uzrok eksplozije nepropisno skladišen amonijum-nitrat, a proglašena su tri dana žalosti.\nPrepičavaju se i izjave svedoka. Hadi Nasarlah je rekao za Bi-Bi-Si da je video vatru ali da nije očekivao eksploziju.\n"Izgubio sam sluh na nekoliko sekundi. Znao sam da nešto nije u redu, i odjednom staklo je počelo da pada po kolima, radnjama, zgradama. Staklo je padalo sa svih zgrada", naveo je.\n"Bili smo kod kuće i začuli smo nešto poput zvuka vatrometa. Mislili smo da se zapalio neki kontejner u luci i da ga nisu uspeli ugasiti. Nekoliko sekundi posle leteli smo kroz vazduh", rekla je Džoel Šamun, prenosi portal Indeks.\n"Video sam čoveka bez noge. Video sam dečaka koji je bio sam i koji je tražio roditelje", naveo je.\nIzvor: RTS, BI-BI-SI, INDEKS\nPompeo: Amerika spremna da kazni sve one koji ne podrže obnavljanje sankcija Iranu 20\nCNN: Trampu u paketu poslat otrov ricin u Belu kuću 24


A. J. 24. februara 2021. 02:14\nOčekujemo da u Tursku idemo nesmetano i da će u aprilu biti ukinut obavezan PCR test“, rekao je u utorak Direktor Nacionalne asocijacije turističkih agencija Srbije (YUTA) Aleksandar Seničić.\nOn je rekao da oko 15. aprila počinje sezona u Turskoj, kada mahom dolaze građani Rusije i da se očekuje da do tada bude ukinut obavezan PCR test. Za sada, kada je reč o Egiptu, nema naznaka da će ovaj test biti ukinut, poručio je Seničić.\nOn je za Prvu TV, govoreći o kovid pasošima, rekao da za njih nema saglasnosti na svetskom nivou – Svetske zdravstvene organizacije, ni Svetske turističke organizacije.\n„Zemlje će same odlučivati da li će uvesti aplikaciju koja treba da omogući brže putovanje…U ovom trenutku je realnije uvođenje sertifikata o vakcinaciji, ali . Naši građani koji su se vakcinisali dobili su potvrde o vakcinaciji koje su dvojezične na engleskom i srpskom. Sertifikat o vakcinaciji će biti prednost prilikom putovanja“, rekao je Seničić te dodao da je potpuno svejedno da li će se ti dokumenti zvati kovid-pasoši ili sertifikati, prenosi B92.\n„To će biti aplikacija koja će biti kontrolisana od strane svake države i u kojoj će se nalaziti sertifikat o vakcinaciji i rezultati eventualnih testova…“, naveo je Seničić.\nOn je rekao i da nije dobro što „kaskamo u svim odlukama u svim državama, pa i u našoj“, pa da se ne zna šta se dešava sa onima koji su se vakcinisali, odnosno da li će im biti potreban i PCR test za ulazak u zemlju koja to i traži.\n„Vakcinacija uzima maha, sve više i svuda, to je dobro“, rekao je Seničić.\nGovoreći o Grčkoj, on je podsetio da zabrana ulaska važi do 8. marta, da su od početka godine bila organizovana dva sastanka srpskog i grčkog ministra, ali da je svestan da šta god bude odlučeno, „neće biti bezuslovno“.\n„Mi insistiramo da ne budu obavezni PCR testovi već antigenski, brzi testovi, jer su PCR testovi skupi… Optimista sam po pitanju toga, pa da od sredine i kraja aprila budu granice otvorene za nas“, naveo je.


Bosch proizveo 100 miliona ESP sistema! | Auto magazin\nPočetna strana » Tehnika » Bosch proizveo 100 miliona ESP sistema!\nBosch proizveo 100 miliona ESP sistema!\nKompanija Bosch je isporučila 100 miliona ESP sistema od 1995. godine kada je počela serijska proizvodnja. Tokom ovog perioda, kompanija je značajno doprinela povećanoj bezbednosti vožnje. Naročito na klizavim putevima, kao i u slučajevima kada vozila prebrzo ulaze u krivine, program elektronske stabilnosti pomaže vozilima da zadrže pravac i izbegnu nesreće usled proklizavanja koje često dovode do ozbiljnih posledica. „Poslednjih godina ESP sistem evidentno je spasio mnoge živote,” tvrdi Gerhard Štajger (Gerhard Steiger), predsednik Odseka za kontrolne sisteme šasije kompanije Bosch (Chassis Systems Control), sumirajući rezultate nekoliko studija o efikasnosti. „Štaviše, ESP je važan element pomoćnih funkcija visokih performansi i automatizovane vožnje.” Kompanija Bosch razvila je tehnologiju protiv proklizavanja i 1995. godine bila je prva kompanija na svetu koja je počela serijsku proizvodnju sistema.\nESP postaje deo standardne opreme\nPosle pojasa, ESP je najvažniji sistem bezbednosti u automobilu. Prema istraživanjima, on može sprečiti do 80 procenata nesreća usled proklizavanja. Podrobna analiza baze podataka sveobuhvatne Detaljne nemačke studije nesreća (GIDAS) pokazuje da je tokom 2011. godine samo u Nemačkoj spaseno 540 života kao rezultat rada ESP sistema. Ove godine je 60 procenata svih automobila na nemačkim putevima bilo opremljeno ovim elektronskim „anđelom čuvarom“. Sistem postaje obavezan za nova vozila u sve većem broju zemalja. U Evropi je obavezan za sva vozila koja su dobila potvrdu o usaglašenosti od oktobra 2011. Od novembra 2014. ESP više neće biti stvar izbora u EU: postaće standardna oprema za sva novoregistrovana vozila. Čak i danas 78 procenata svih novoproizvedenih putničkih automobila i lakih teretnih vozila u Evropi opremljeno je ESP sistemom. Sistem je takođe već obavezan za sva vozila do 4,5 tone u Americi. Takođe je obavezan u Australiji i Izraelu. Očekuje se da u Japanu, Koreji, Rusiji i Turskoj propisi stupe na snagu u narednih nekoliko godina. Trenutno je u svetu 55 procenata svih putničkih automobila i lakih teretnih vozila opremljeno ESP sistemom. Čak i u Kini gotovo četvrtina novih putničkih automobila koji silaze sa fabričke trake ima ovaj sistem. Uvid u podatke o proizvodnji takođe odražava sve veću popularnost ovog sistema bezbednosti.\nOd početka serijske proizvodnje 1995. pa do 2010. kompanija Bosch proizvela je ukupno 50 miliona ESP sistema. Za samo četiri godine je ovaj broj udvostručen. „Od 2010. proizvodimo više ESP-a nego ABS sistema svake godine,” kaže Štajger. Trenutno globalni snabdevač tehnologije i usluga proizvodi ovaj sistem u Nemačkoj, Francuskoj, SAD-u, Japanu, Kini, Indiji i Brazilu.\n100 miliona ESP sistema: prekretnica u proizvodnji kompanije Bosch\nModularni sistem ispunjava sve zahteve\nOd samog početka serijske proizvodnje kompanija Bosch stalno unapređuje sistem aktivne bezbednosti, postepeno dodajući nove funkcije. Dok je težina prve verzije bila 4,3 kilograma, osnovna verzija najnovije generacije 9 teška je samo 1,6 kilograma. Vremenom je sistem postao znatno lakši, kompaktniji i jeftiniji. Ovi napori u razvoju imali su velikog uspeha: „ESP je sada pristupačan za sve klase vozila,” kaže Štajger.\nSve veća elektrifikacija pogonske grupe i rastući broj funkcija za pomoć stavljaju nove zahteve pred postojeće kočione sisteme. Kompanija Bosch je već reagovala na ovaj razvoj modularnim sistemom koji nudi prava tehnička rešenja. Čak i kod potpuno automatizovanih vozila, odgovarajući ESP sistem u kombinaciji sa iBooster elektromehaničkim pojačavačem kočenja već nudi više nego što je potrebno.\nSistemi pomoći zasnovani na ESP sistemu\nNovi sistemi pomoći čine vožnju još bezbednijom i udobnijom. Kompanija Bosch razvija funkcije koje automatski održavaju rastojanje od vozila ispred, parkiraju vozila i na najuža parking-mesta i blagovremeno upozoravaju vozače u kritičnim situacijama. U narednim godinama će sve veći broj manevara u vožnji postati potpuno automatizovan. Vozila će onda moći sama da se uvezu u garažu ili kreću kroz jutarnju gužvu u saobraćaju na autoputu. Sve ove funkcije imaju nešto zajedničko: one koče bez intervencije vozača. ESP sprovodi njihove komande za kočenje u praksu. Dodatne funkcije vezane za bezbednost i udobnost mogu se stoga lakše dodavati vozilima koja su već opremljena sistemom. Ovim funkcijama kao osnova za odlučivanje o sledećoj akciji služe senzori koji prikupljaju podatke o okruženju vozila. Oni predstavljaju čulne organe vozila: prepoznaju druge učesnike u saobraćaju i određuju njihovu udaljenost od vozila, kao i njihovu brzinu i pravac kretanja. Bosch nudi širok asortiman ultrazvučnih, video i radarskih senzora koji se koriste u te svrhe.\nBosch podržava kampanju UN za veću bezbednost na putevima\nSvake godine u svetu pogine 1,3 miliona ljudi kao posledica saobraćajnih nesreća, dok nekoliko miliona biva povređeno. U 2011. godini su Ujedinjene nacije pokrenule deceniju aktivnosti za bezbednost na putevima čiji je cilj da stabilizuje, a potom i smanji broj smrti na putevima širom sveta do 2020. Kompanija Bosch podržava projekat od samog početka. Samo u 2014. kompanija je donirala 150 000 dolara ovoj inicijativi. Novac je namenjen za podršku globalnom programu za ocenjivanja novih automobila, Global NCAP, koji omogućava nezavisne programe ocenjivanja za nova vozila, posebno u zemljama u razvoju, poput Indije. Prethodnih godina je posvećenost kompanije Bosch ovoj inicijativi doprinela realizaciji nekoliko projekata za bezbednost na putevima širom sveta.


Portparol ruskog Ministarstva spoljnih poslova Marija Zaharova izjavu američkog državnog sekretara Entonija Blinkena da Vašington više neće rušiti režime i silom promovisati demokratiju nazvala je „ispravnom odlukom“.\n„Odlična teza ... Konačno, Sjedinjene Države donele su pravu odluku. Ali želela bih da naglasim da se demokratija ne može promovisati silom.\nNemoguće je promovisati nešto čak i ne na silu, već koristeći neke druge resurse drugim suverenim zemljama bez njihove volje, zvanične saglasnosti, bez poštovanja suvereniteta, teritorijalnog integriteta i nezavisnosti ovih država.\nSamo treba da pročitate Povelju Ujedinjenih nacija i vodite se njome. U principu, Stejt department će savladati tu malu brošuru“, rekla je Zaharova u intervjuu za TV kanal Zvezda.\nBlinken je ranije naglasio da SAD neće unapređivati demokratiju skupim vojnim operacijama ili rušenjem autoritarnih režima silom. Vašington je u prošlosti, rekao je on, isprobao takvu taktiku, ali to nije uspelo.


Srbija zatvara granice za putnike, ukida međugradski saobraćaj | Nova Ekonomija\nSrbija zatvara granice za putnike, ukida međugradski saobraćaj\nFoto: Wikimedia/Guelland/ MSC\nPredsednik Aleksandar Vučić izjavio je da će Srbija od 8 časova ujutro zatvoriti sve granične prelaze za drumski, železnički i rečni putnički saobraćaj, odnosno da će u zemlju moći da ulaze samo teretna vozila.\nOn je na konferenciji nakon sastanka kriznog staža naveo da se sutra od podneva ukida međugradski saobraćaj vozom i autobusom, a da se trenutno planira proširenje zabrane kretanje, koje trenutno traje od 20 časova do 5 ujutro.\nVučić je kazao da je u Srbiju od trenutka uvođenja vanrednog stanja ušlo preko 71.000 državljana, koji su u preko 95% slučajeva došlo iz Nemačke, Švajcarske, Austrije i Francuske.\nDodao je i da u pojedinim naseljima ima većeg priliva ljudi iz inostranstva i da prate mobilne telefone sa italijanskim brojevima, da li se kreću po gradu.\nVučić je kazao i da u Srbiji do sada ima 103 potvrđena slučaja zaraženih koronavirusom, od kojih se 55 nalazi na bolničkom lečenju, od kojih je šest u teškom stanju, na respiratorima.\nGovoreći o broju respiratora u Srbiji, Vučić je rekao da je danas isporučeno sedam, da se za vikend očekuje donaciju još 100 komada iz Kine, kao i da je u međuvremenu kupljeno još 200 kliničkih respiratora "ali da ne može da kaže gde i odakle".\nPredsednik Srbije je ocenio da zaliha nafte, goriva, brašna, testenine i ostalih životnih namirnica ima dovoljno, kao i da se radi na ubrzavanju proizvodnje maski, rukavica i dezinfekcionih sredstava.\nZamolio je poslodavce u privatnom sektoru da ne otpuštaju radnike, da u javnom sektoru neće biti doći do otpuštanja i smanjenja plata, a da će svi beogradski penzioneri do 4. aprila dobiti pakete pomoći vredne oko 30.000 dinara.\nEr Srbija obustavlja sve operacije zbog koronavirusa\nKorona zatvorila skijališta u Srbiji\nSBB brine o najstarijima\nWiener - Odgovorno poslovanje i tokom vanrednog stanja\nIzraelski obaveštajci se dokopali 100.000 testova za koronavirus\nAmCham predložio mere za smanjenje ekonomskih posledica korone\nSta se desava sa nasim ljudima koji nemaju gde drugo da budu i koji putuju do Srbije?????\nSta se desava sa nasim drzavljanima koji se upravo vracaju u drzavu?! Drzava im zabranjuje ulaz u svoju drzavu i ostavlja ih na nicijoj zemlji da zive na aerodromima? Mozete li da otkrijete sta se desava i da pitate ova pitanja?


Profesorka Milivojević je u Novom danu televizije N1, osvrćući se na nezvaničnu najavu kandidature Tomislava Nikolića za predsednika, iako je SNS predložila Aleksandra Vučića, rekla da joj se čini da atmosfera uoči predsedničkih izbora prevazilazi uobičajeno “fabrikovanje napetosti”.\n“Dolazi se do granice malo veće iregularnosti. Građani i građanke ne mogu da se koncentrišu oko izborne odluke, sve je važnije od toga – i datum izbora, i ko će biti kandidati, i koji će izbori biti održani”, ističe ona.\nTo igranje sa izborima je prema njenim rečima, konačan ishod urušavnaja institucija. “Podešavate, menjate, skraćujete, produžavate – to je irelgularna atmosfera… To je nipodaštavanje građana”, ocenjuje gošća Novog dana.\nKaže da joj se nakada čini da je SNS velika “catch all” partija u kojoj ima svega, osim dobrih kandidata, i u kojoj ima napetosti koja se kontroliše gvozdenom rukom premijera. S druge strane, moguće je da kao u Americi, te velike partije izađu sa više kandidata, što, kako kaže, ne znači da je Tomislav Nikolić Berni Sanders.\nMilivojević kaže da se sve na kraju svodi na bitku oko partijske infrastrukture, što nema veze sa opredeljenjem birača, ni sa političkom ponudom kandidata.\nProfesorka Miliovojević je svojevremeno sa Jovankom Matića napisala knjigu “Ekranizacija izbora”, o kampanji 1992. gde su primer bili tadašnji kandidati Slobodan Milosević i Milan Panić, a posmatrani su RTS i Studio B.\nIako ta kampanja deluje kao daleka istorija, osnovni obrasci ponašanja u kampanji za mejnstrim medije su tada uspostavljeni, ističe ona i objašnjava kako se i 1992. vodila kampanaj pre kampanje. Mediji su bili vrlo aktivni – RTS je strašno satanizovao Panića i neopisivo hvalio Miliševića, dok je Studio B malo više hvalio Panića, a malo manje satanizovao Miloševića.\nSlika je u odnosu na današnje vreme je i različita i slična, navodi gošća Novog dana i ističe da se danas promenio kontekst jer nema rata i nema velikog spoljnog konflikta, već se drama prenela unutra.\nPritom je Milošević svoj javni imidž gradio na harizmi odsusstva i tada je patentirana ta, kako kaže, malograđanska podela na državnike i sitne političare. Milošević je, podseća ona, čak u finišu izborne kampanje svoj termin na TV-u ustupio nekom drugom i otišao na pozorišnu predstavu u Sava centar gde je dobio i više pažnje nego što bi dobio da je otišao na televiziju.\nVučiću to nije pošlo za rukom, kaže Milivojević i ističe da premijer svoju poziciju gradi na svepristutvu, da je političar “koji živi u TV studiju”.\n“Svu svoju kampanju i svoj javni nastup zasniva na permanentnom prisutvu u javnosti”, ukazuje ona i dodaje da pošto Vučić funkcioniše po sistemu “može biti samo jedan”, čak mora i sam da objašnjava koliko je vredan i koliko radi, jer niko drugi iz njegovog okruženja ne može to da objasni.\nTako je Vučić svojevremeno tvrdio i da protesti zbog Savamale nisu zbog “tri barake”, već su usmereni protiv njega. “Premijeru Vučiću je sve zbog njega, on je mera svih stvari. Taj sistem vlasti i njegova autoritarna sklonost ka vladanju podrazumeva da je sve što se bilo gde desi upereno direktno na njega”, ističe Milivojević.\nPodseća i da građanski protesti zbog Savamale, zahtevi zaštitnika građana i poverenika za informacije od javnog značaja, nisu bili dovoljni da Vučić reaguje na rušenje objekata u Hercegovačkoj, ali da se, kada se na “jedan senzacionalan način, u čudnom koktelu privatnog i javnog, oglasila osoba koja bi mogla da bude vrlo pouzdan svedok da je gradonačelnik učestvovao u tom rušenju”, premijer odmah pojavio na televiziji da i o tome govori.\nOcenila je i da je skandalozno relativizovanje slučaja Marije Mali od strane direktorke Kancelarije za ljudska i manjinska prava, jer se zna šta je mandat Kancelarije i da mora da reaguje ako postoji i najmanja sumnja da je reč o porodičnom nasilju i neregularnom procesu oduzimanja dece.\nAleksandar Vučić Propaganda Snježana Milivojević Televizija\n← Twitter kao oruđe u rukama novinara\nZakerberg pozvao na „restart“ globalizacije →


Prihvaćen Nacrt akcionog plana u vezi s migrantskom krizom – Rijec.ba | Tuzlanski internet portal\nPrihvaćen Nacrt akcionog plana u vezi s migrantskom krizom\nPrihvaćena Izjava podrške digitalnoj agendi za zapadni Balkan\nVijeće ministara BiH prihvatilo je Izjavu podrške digitalnoj agendi za zapadni Balkan, koju će Ministarstvo komunikacija i prometa dostaviti Predsjedništvu BiH, a za bh. potpisnika predložen je predsjedavajući Predsjedništva BiH.\nPrepoznate reformske aktivnosti VMBIH\nVijeće ministara BiH upoznato je sa Informacijom o godišnjem paketu proširenja Evropske komisije iz aprila ove godine, koji uključuje sedam zasebnih izvještaja u kojima je procijenjeno provođenje politike proširenja EU u zemljama regiona.\nU Informaciji Direkcije za evropske integracije Vijeća ministara BiH navodi se, između ostalog, da je Evropska komisija pripremila “privremeni izvještaj” o BiH jer je u toku postupak izrade Mišljenja o zahtjevu za članstvo BiH u EU.\nU Izvještaju, koji prepoznaje reformske aktivnosti Vijeća ministara BiH, poboljšana je ocjena za oblast sposobnost suočavanja sa konkurentskim pritiskom i tržišnim snagama unutar Evropske unije.\nPrioritetne oblasti obuhvaćene politikom proširenja su: vladavina prava, reforma javne uprave, ljudska prava i osnovne slobode, borba protiv korupcije te organiziranog kriminala i terorizma, kao i ekonomsko upravljanje i konkurentnost.\nVijeće ministara BiH potvrdilo je interes za učešće Bosne i Hercegovine u programu Evropske unije “Pravosuđe”.\nMinistarstvo pravde i Ministarstvo sigurnosti pripremit će i dostaviti pismo interesa nadležnoj Općoj upravi za pravosuđe Evropske komisije radi pristupanja naše zemlje ovom programu EU.\nProgram “Pravosuđe” je usmjeren na daljnji razvoj evropskog područja pravde, koji se zasniva na uzajamnom priznavanju i povjerenju država članica razvijanjem pravosudne saradnje u građanskopravnim i krivičnopravnim pitanjima, a također se podržava i djelovanje EU-a na području suzbijanja upotrebe i prometa drogama. Ukupan budžet za provođenje Programa u periodu 2014.-2020. godine iznosi 377,6 miliona eura.\nUčestvovanje Bosne i Hercegovine u programima Unije regulirano je Okvirnim sporazumom između Evropske zajednice i Bosne i Hercegovine o općim načelima učestvovanja BiH u programima Zajednice.\nVijeće ministara BiH usvojilo je Informaciju Ministarstva sigurnosti o usvajanju Izvještaja o usklađenosti Bosne i Hercegovine sa preporukama GRECO-a u IV krugu evaluacije, koji je bio posvećen temi “Sprečavanje korupcije među članovima parlamenta, sudijama i tužiocima”.\nMinistarstvo sigurnosti dostavit će ovaj izvještaj nadležnim institucijama radi provođenja GRECO preporuka.\nU izvještaju se navodi da trenutno nizak nivo usklađenosti s preporukama GRECO-a nije “globalno nezadovoljavajući”. Od 15 GRECO preporuka iz Izvještaja IV kruga evaluacije, njih 11 djelomično je provedeno, a četiri preporuke nisu provedene. Značajniji napredak u ovoj oblasti GRECO očekuje u narednih 18 mjeseci.\nOvaj izvještaj bit će javno objavljen na web stranicama Ministarstva sigurnosti BiH i GRECO-a.\nOčekuje se osjetniji ekonomski napredak\nVijeće ministara BiH upoznato je sa Informacijom Direkcije za ekonomsko planiranje BiH o perspektivama za Bosnu i Hercegovinu 2019. – 2021. godine u kojoj se navodi da se u ovom periodu očekuje osjetniji ekonomski napredak.\nTako se tokom ovog perioda očekuje prosječni ekonomski rast od 3,6 posto u realnom smislu, povećanje investicija od gotovo 10 posto na godišnjem nivou, povećanje zaposlenosti, rast industrijske proizvodnje za više od pet posto te daljnje intenziviranje vanjskotrgovinske razmjene sa svijetom.\nTrajni smještaj za institucije BiH u Istočnom Sarajevu i Mostaru\nVijeće ministara BiH je, na prijedlog Službe za zajedničke poslove institucija BiH, donijelo Odluku o kupovini objekta za smještaj institucija Bosne i Hercegovine u Mostaru, nakon što je upoznato sa Izvještajem o provedbi postupka kupovine/ nabavke objekta za smještaj institucija BiH u ovom gradu.\nRadi se o objektu površine 1.256,83 kvadratnih metara po cijeni 3,6 miliona KM za potrebe Državne agencije za istrage i zaštitu (SIPA) u Mostaru.\nKupovinom ovog objekta ostvarit će se uštede u budžetu za iznos troškova zakupa koji na godišnjem nivou iznose oko 182.000,00 KM.\nIstovremeno je donesena Odluka o kupovini objekta za smještaj institucija Bosne i Hercegovine u Istočnom Sarajevu, površine 1.221,02 kvadratnih metara koji će koštati 2.999.630,98 KM.\nU ovom objektu će biti smještene sve institucije BiH sa sjedištem u Istočnom Sarajevu. Plaćanje će biti realizirano u dva dijela, i to dva miliona KM u 2018. godni i 999.630,98 KM u 2019. godini.\nKupovinom objekta ostvarit će se budžetska ušteda od oko 184.000,00 KM na godišnjem nivou na ime zakupa koje su plaćale institucije BiH za smještaj u Istočnom Sarajevu.\nSlužba za zajedničke poslove institucija BiH će pojedinačne prijedloge ugovora za kupovinu objekata uz propratnu dokumentaciju dostaviti Pravobranilaštvu BiH na mišljenje, od kojeg zavisi i provođenje ovih odluka.\nUpotreba EU – Laissez Passera produžena za godinu dana\nVijeće ministara BiH produžilo je upotrebu Evropskog hitnog putnog lista za povratak (EU – Laissez Passer), koji izdaju nadležna tijela SR Njemačke, a koji će važiti za bh. državljane prilikom njihovog povratka/deportacije/protjerivanja u Bosnu i Hercegovinu do 30. juna 2019. godine\nVijeće ministara BiH donijelo je ovaj zaključak nakon što je upoznato sa Informacijom Ministarstva sigurnosti u kojoj se navodi da je od decembra 2015. do 11. maja ove godine vraćeno 1.025 državljana BiH od 2.114, koliko je najavljeno za povratak iz ove zemlje.\nNjih 429 je prihvaćeno s Laissez Passer dokumentom, 560 sa pasošem BiH, 25 sa ličnom kartom i 10 sa putnim listom BiH, a odbijen je prihvat 46 osoba jer je utvrđeno da nisu bh. državljani, saopćeno je iz Vijeća ministara BiH.\nZaključci zajedničke sjednice Vijeća ministara BiH i Vlade RH o Trgovskoj gori\nU slučaju nepoduzimanja zajedničkih aktivnosti s tačno utvrđenim zadacima i rokovima za njihovo izvršenje bit će pokrenuti mehanizmi Espoo konvencije, kao i drugi mehanizmi po pravilima i normama međunarodnog prava, saopćeno je iz Vijeća ministara BiH.\nOsigurana sredstva za bolnicu u Zenici\nVijeće ministara BiH utvrdilo je Prijedlog ugovora o zajmu (Projekt poboljšanja energetske efikasnosti u bolnici Zenica) između Bosne i Hercegovine i Evropske banke za obnovu i razvoj.


U Kantonu Sarajevo odvija se redovna proljetna faza preventivne sistematske deratizacije - Sanitacija\nNaša firma, najstarija i najveća u pružanju usluga higijensko epidemioloških mjera, obavljaće preventivnu sistematsku deratizacija u Kantonu Sarajevo do 15.06.2021.god., u skladu sa programom Zavoda za javno zdravstvo o izvođenju obavezne sistematske deratizacije, te Odluke Ministarstva zdravstva Kantona Sarajevo.\nU cilju zaštite stanovništva od zaraznih bolesti, deratizacijom će biti obuhvaćene javne i zelene površine u pojasu naselja sa koncentriranim stanovništvom (gradska naselja), obale površinskih vodotokova u gradskim i prigradskim zonama, centralne deponije, nezvanična odlagališta otpada (smetljišta), devastirani i napušteni objekti, te groblja u gradskim naseljima.\nU ovoj fazi, naši profesionalni timovi obavili su sistematsku deartizaciju na području Općina Stari Grad, Centar i Novo Sarajevo. Tokom naredne sedmice timovi će obavljati deratizaciju na području Općine Novi Grad.\nPosebno naglašavamo da naše stručne ekipe na terenu obavljaju deratizaciju sigurnosno bezbjednim preparatima za okoliš, ljude i domaće životinje.


Virus i dalje u populaciji, dozvoljene posete u domovima za stare - Far\nVirus i dalje u populaciji, dozvoljene posete u domovima za stare\nGostujući u jutarnjem programu RTS-a, epidemiolog Predrag Kon je ocenio da je epidemiološka situacija u pojednim područjima, poput Novog pazara i Tutina, nesigurna, dok je u drugim delovima zamlje povoljna.\nKon navodi da su u studentskom domu u Beogradu registrovani pojedinačni slučajevi zaraze koronavirusom, kao i grupa njih, što prema njegovim rečima, označava da je virus i dalje u cirkulaciji.\nUkazao je da pojedinačni slučajevi koji se pojavljuju u kolektivima uvek predstavljaju opasnost za pojavu novih žarišta, kao i da se zbog toga brzo reaguje, ispituju se kontakti zaraženog, izoluju i čini se sve da do toga ne dođe.\nKon naglašava da u predstoječem letnjem periodu treba očekivati da se potencijal prenosa virusa smanji zbog, kako ističe, UV zračenja, visokih temperatura, otvorenih prozora i svega onoga što razređuje i smanjuje mogućnost zaražavanja.\nPoručuje da postoji velika verovatnoća da se virus na jesen ponovo vrati, a ime struke apeluje na građane da budu odgovorni, da poštuju preporuke nadležnih i da nose maske jer je to, kako kaže, jako bitno posebno za starije i za hronične bolesnike, ali i za ostalu populaciju, pogotovo kada koriste javni prevoz i ulaze u zatvoreni prostor.\nPosete gerontološkim centrima i domovima za stare koje su bile zabranjene usled epidemije virusa COVID-19, od danas su kako je saopštilo Ministarstvo za rad, zapošljavanje, boračka i socijalna pitanja, ponovo dozvoljene.\nKako se navodi u saopšenju, odluka je doneta na osnovu dozvole kriznog štaba i mišljenja epidemiologa.\nPrema instrukciji koju je doneo ministar Zoran Đorđević, posete korisnicima moraju biti unapred dogovorene i zakazane i mogu se realizovati svakodnevno, u povoljnim vremenskim uslovima, koji podrazumevaju temperaturu iznad 18 stepeni, bez kiše i vetra, kao i u periodu od 10:00 do 18:00 časova, u okviru dvorišta ustanove ili organizacije.\nKorisnik može imati posete dva puta sedmično, a u zavisnosti od njegove želje i zdravstvenog stanja, ona može trajati najduže 15 minuta.\nNa ulasku u dvorište ustanove posetiocima se vrši provera temperature i drugih simptoma bolesti COVID-19. Licima koja imaju neke simptome, zabranjen je ulaz, dok se ostalima na ulazu u dvorište obavezno obavlja dezinfekcija ruku, obuće (dezobarijera), a tokom trajanja posete i korisnik i posetilac moraju nositi zaštitne maske.\nPosetilac obavezno mora imati i vizir i držati se propisane distance od korisnika od najmanje dva metra.\nPosetioci ne mogu da se kreću po ustanovi, već isključivo da budu samo na mestu koje je unapred određeno za posetu, u okviru dvorišta, gde je obezbeđen prostor za sedenje za najviše tri osobe – korisnik i najviše dva lica koja dolaze u posetu.\nMesto za posete obavezno mora biti dezinfikovano i pre i nakon realizovane posete.\nIzvor: RTS / srbija.gov.rs\nPredrag Kon: Vreme da se ukinu mere, epidemija koronavirusa došla do kraja Srbija zatvara granične preleze i obustavlja međugradski saobraćaj Težak dan za Srbiju. Vladin paket za privredu i građane U Srbiji 445 novih slučajeva. Putin odložio paradu. Fejsbuk protiv lažnih vesti\nCovid-19Domovi za stareEpidemijaEpidemiološka situacijaGerontološki centriInstrukcijeKoronavirusMinistar Zoran ĐorđevićPosetePredrag KonSrbija


Press Online :: Životinjsko Carstvo :: Gorile su sada i zvanično na ivici istrebljenja / print=true\nNajveći živi primat na Zemlji od sada spada u kritično ugrožene vrste na našoj planeti, što znači da je četiri od šest čovekolikih majmuna na ivici istrebljenja.\nMeđunarodna Unija za očuvanje prirode (IUCN) objavila je da su zbog krivolova istočne nizijske gorile na Crvenoj listi ugroženih vrsta. Na listi se nalazi više od 80.000 vrsta, od kojih 24.000 preti istrebljenje.\n“Videti istočnu gorilu – jednog od naših najbližih rođaka – kako klizi u istrebljenje je poražavajuće”, kaže Inger Anderson, generalni direktor IUCN.\n“Akcije očuvanja vrsta deluju i imamo sve više dokaza za to. Naša je odgovornost da udružimo snage i zaštitimo budućnost naše planete”.\nIz organizacije kažu da u divljini postoji oko 5.000 jedinki istočne gorile, što je pad od 70 procenata u poslednjih 20 godina.\nOd svih čovekolikih majmuna – istočne gorile, zapadne gorile, orangutana s Bornea, sumatranskog orangutana, šimpanze i bonobo majmuna – samo šimpanze i bonobo majmuni nisu kritično ugroženi, ali se ipak nalaze na listi.\nGorile, koje su na pragu istrebljenja, žive uglavnom u Kongu, gde je njihovo očuvanje problematično zbog političke nestabilnosti.\n“Trenutno ne postoje jednostavna rešenja”, kaže Rasel Mitermajer, izvršni potpredsednik Međunarodne grupe za očuvanje životne sredine.\n“Potrebno je mnogo više ulaganja u zaštitu sve dok se region ne stabilizuje, a onda bi moglo da se govori o eko turizmu, koji već cveta u susednim Ugandi i Ruandi”, kaže Mitermajer.


» U sredu u Beču šefovi diplomatija Zapadnog Balkana, popodne fudbalski meč\nŠef srpske diplomatije Ivica Dačić učestvovaće u sredu 26. Avgusta u Beču na sastanku ministara spoljnih poslova zapadnobalkanske šestorke. Sastanak se održava uoči samita o Zapadnom Balkanu koji se takođe u Beču održava narednog dana, 27. avgusta.\nDvodnevna konferencija o Zapadnom Balkanu nastavak je berlinskog procesa koji je prošle godine inicirala nemačka kancelarka Angela Merkel. Očekuje se učešće premijera Albanije, BiH, Crne Gore, Kosova, Makedonije i Srbije.\nPored sastanka šefova diplomatija, u sredu treba da bude održan Forum civilnog društva Zapadnog Balkana, a domaćin je šef austrijske diplomatije Sebastijan Kurc. Učesnici su premijeri Srbije i Albanije, Aleksandar Vučić i Edi Rama, najavilo je Ministarstvo spoljnih poslova Srbije.\nU večernjim satima planirana je prijateljska fudbalska utakmica između “FC-Future EU” i “FC-EU”. Sudije će biti evropski komesar Johanes Han i šef srpske diplomatije Ivica Dačić.\nSamit će u četvrtak, 27. avgusta, otvoriti austrijski kancelar Verner Fajman, koji će o rezultatima, po završetku, informisati javnost zajedno s nemačkom kancelarkom Angelom Merkel, visokom predstavnicom za spoljnu politiku EU Federikom Mogerini i srpskim premijerom Aleksandrom Vučićem.\nIstog dana biće održani odvojeni sastanci šefova diplomatija i ministara privrede zemalja regiona i predstavnika Evropske unije.\nBečki skup je prilika za predstavljanje infrastrukturnih projekata regiona, ali će se zbog aktuelne situacije na njemu razgovarati i o migrantima i azilantima.


JKP "Medijana" dezinfikovala autobuska stajališta (VIDEO)\nPočetak/Video/JKP „Medijana“ dezinfikovala autobuska stajališta (VIDEO)\nNiške Vesti 8. maja 2020.\nU cilju sprečavanja širenja virusa korona radnici JKP „Medijana“ su juče i u toku noći dezinfikovali gradska i prigradska autobuska stajališta.\nDragoslav Pavlović, direktor JKP „Medijana“; kazao je da su dezinfikovana glavna autobuska stanica, sva stajališta na teritoriji grada, kao i u Brzom Brodu, na Ledenoj steni, u Novom Selu i drugim naseljima.\nPrema njegovim rečima autobuska stajališta biće dezinfikovana najmanje dva puta nedeljno.\nPavlović je dodao da se intenzivno radilo na tome da građani budu bezbedni kada izađu, a do sada je za dezinfekciju gradskih površina utrošena, kako je istakao, 1961 tona dezifecijensa rastvorenog u vodi.\nJKP „Mediana“ svake večeri, kaže Pavlović, dezinfikuje i dečiji mobilijar u parkovima i na ostalim mestima u gradu.\nAutobuska stajališta Dezinfekcija JKP Medijana\nNatrijum hiperhlorit na 25 lokacija\nDezinfekcija Doma zdravlja traje do 9 sati


OKK Beograd u subotu gost zemunske Mladosti | OKK Beograd\nOKK Beograd u subotu gost zemunske Mladosti\nRaspored mečeva 1.kola Košarkaške lige Srbije\nRaspored utakmica OKK Beograda u KLS – sezona 2020/21\nNenad Miljenović najbolji ’’kradljivac’’ Košarkaške lige Srbije\nEkipa OKK Beograda će u subotu u okviru 10.kola Košarkaške lige Srbije biti gost ekipe Mladosti.\nUtakmicama 10.kola nastavlja se takmičenje u okviru Košarkaške lige Srbije u sezoni 2019/20, a protivnik ekipe OKK Beograda u ovoj rundi biće ekipa Mladosti. Meč u hali SC Master u Zemunu igra se u subotu 07.decembra 2019.godine, sa početkom u 13:00 časova.\nDomaćini su na startu sezone zabeležili pet pobeda i četiri poraza, pa u ovom momentu zauzimaju 6.mesto na tabeli. U prethodnom kolu su kao gosti savladali ekipu Kolubare, a meč je završen rezultatom 89:94. Košarkaši OKK Beograda su u prvih devet kola zabeležili samo jednu pobedu i osam poraza, pa u ovom momentu zauzimaju poslednje 14.mesto na tabeli. U prethodnom kolu su kao domaćini poraženi u duelu sa ekipom Slobode, a meč je završen rezultatom 85:95.\nSvoja očekivanja pred duel sa ekipom Mladosti izneo je prvotimac beogradskog tima Novak Musić koji je istakao:\n’’Nakon slabe igre protiv Slobode okrećemo se narednom izazovu, susretu sa ekipom Mladosti koja igra slično kao i mi. Pored mladih domaćih igrača treba obratiti pažnju na strance koji imaju dosta poena u rukama. Hteo bih da poželim u svoje ime i u ime ostalih igrača brz oporavak Roku Radoviću, koji je doživeo nezgodnu povredu prethodne nedelje. Uprava je brzo reagovala i sa nama je Nikola Malešević, koji ima dosta utakmica u ovoj ligi i sigurno da će nama, mladim igračima, dobro doći njegov savet na terenu i van njega. Pozivam naše navijače i prijatelje da nas podrže u subotu i pomognu nam da uđemo u pobednički kolosek.’’\nMeč u Zemunu vodiće sledeća sudijska trojka – Ilija Belošević, Vladimir Vesković, Strahinja Dašić\nPrevRaspored mečeva 10.kola Košarkaške lige Srbije\nRaspored mečeva 11.kola Košarkaške lige SrbijeNext


ŠTA JE B13 I ZAŠTO SVI KAŽU DA DONOSI KRVAVU JESEN? Terorističku grupu sa severa Kosova kontroliše Hašim Tači lično\nTeroristička kriminalna grupa B13 planira da napadne Srbe, Foto: EPA/Stringer\nOna se finansira novcem koji stiže od pojedinih privrednika koji su finansijeri Tačijeve stranke\nObjavljeno: 07.08.2019. 10:47h\nB13 planira da pre izbora, koji će na KiM biti održani najkasnije sredinom oktobra, izvede seriju napada u dve srpske sredine, a na meti su im staračka domaćinstva i ugostiteljski objekti. Ova grupa ima lidera koji deluje iz senke, ali i vođu koji koordinira napadima i akcijama.\n- Primećeno je njihovo često okupljanje u kući u Bošnjačkoj mahali u severnoj Mitrovici. Ono što posebno zabrinjava jeste prisustvo njihovog vođe Genca, koji je na direktnoj komunikaciji s Tačijem i pojedinim aktivnim pripadnicima takozvane kosovske vojske. Plan im je da naprave niz incidenata, da opljačkaju starce u selima, da zapale i demoliraju nekoliko srpskih ugostiteljskih objekata, kaže za "Alo!" izvor iz obaveštajnih struktura koji godinama prati situaciju na Kosovu i Metohiji. Ova organizacija, koju čine mladići albanske nacionalnosti, do sada je izvela na desetine napada na Srbe i njihovu imovinu. Najčešće u napadima koriste hladna oružja, ali neretko pucaju na Srbe i pale njihovu imovinu.\n- Članovi grupe su pretežno mlađe osobe, starosti do 23 godine. Njihov lider je dosta stariji i aktivni je pripadnik kosovske vojske, pa najverovatnije preko njega obijaju oružje koje koriste za napade. Ranije je zabeleženo je ova grupa napadala i policajce, palili su njihove automobile, kamenovali kuće… U grupi ima oko 50 članova - kaže naš sagovornik.\n- Genc, jedan od vođa grupe, često putuje za Nemačku i Švajcarsku, a poznato je da je albanska dijaspora u tim zemljama veoma jaka. Tamo se bavi raznim poslovima, a deo novca šalje svojoj grupi - kaže naš izvor.\n- U tim sobama oni se okupljaju, dogovaraju i prave planove za svoje akcije. U svakom trenutku u toj kući se nalaze najmanje po dva pripadnika grupe B13, koji je čuvaju i nadgledaju ko prolazi ulicom - kaže naš sagovornik.\nKosovska policija u više navrata je hapsila članove ove terorističko-kriminalne grupe koji su bili osumnjičeni da su izvršili više teških krivičnih dela, među kojima su i napadi na Srbe i njihovu imovinu. Kao po naredbi, svi uhapšeni ubrzo su puštani na slobodu, najverovatnije zbog političke zaštite koju uživaju od Hašima Tačija.\nUlica u kojoj se nalazi kuća u kojoj se okupljaju članovi ove grupe ispisana je grafitima "B13", "ISIS", "Srbi škije", "Kosovo Albanija"…\n- Meštani ovog multinacionalnog naselja su u strahu od članova grupe B13. Policija veoma retko prolazi ulicom u kojoj se nalazi ta kuća. Nedavno je došlo i do svađe pojedinih članova sa komšijama. Bilo je pesničenja, ali meštani nisu zvali policiju jer znaju da policajci ne smeju da ih uhapse - kaže izvor iz severne Mitrovice.\nKosovo i MetohijaHašim TačiLiderTeroristička kriminalna organizacijaGrupaČlanovi grupeStrahPalili automobileKuju planoveGrafiti mržnje


Jačanje sistema dečje zaštite: konstatovanje, upućivanje i reagovanje | The Child Protection Hub Jugoistočna Evropa\nJačanje sistema dečje zaštite: konstatovanje, upućivanje i reagovanje\nDatum izdavanja: 18. 08. 2016. Author: Katie Javanaud#uid:7136 Izdavač: Child Protection Hub Vrsta publikacije: Newsletter / Review / Bulletin\nGodine 2011. UNICEF i EU ušli su u još jedno partnerstvo u okviru projekta “Zaštita dece Jugoistočne Evrope od nasilja”. U početku su četiri zemlje bile uključene u projekat: Albanija, Bosna i Hercegovina, Srbija i Turska. Zahvaljujući uspehu ovog programa, u avgustu 2016. projekat se značajno proširio i sada obuhvata i Kosovo, Crnu Goru i Makedoniju. U ovom izveštaju iz 2013. godine, UNICEF analizira načine za unapređenje sistema dečje zaštite u četiri države koje su bile uključene u istraživanje na početku rada na projektu. Zaključuje se da je neophodno da procesi utvrđivanja, upućivanja i reagovanja moraju da budu besprekorno povezani da bismo mogli da garantujemo ostvarenje najboljih interesa dece žrtava nasilja.\nČetiri zemlje analizirane u ovom izveštaju zalažu se za zaštitu dece od svih vidova nasilja. Iako zakonska podloga za zaštitu dece već postoji, ove zemlje rade na osmišljavanju još sveobuhvatnijih sistema. U ovom trenutku preovlađuju dva glavna modela: (1) sistemi za zaštitu dece; (2) sistemi za pružanje podrške deci/porodicama. Prvi model se usredsređuje na poboljšanje već postojeće situacije, a drugi ima preventivnu ulogu. U ovom izveštaju se predlaže da se četiri zemlje učesnice projekta okrenu ka razvoju sistema za podršku dece i porodica. “Modeli koji naglašavaju podršku porodicama omogućavaju zaštitu dece..... od nasilja pre nego što do njega dođe” (str. 10).\nSkoro 600 različitih zainteresovanih učesnika bilo je uključeno u ovo istraživanje. To je omogućilo širok raspon perspektiva kao odgovor na pitanje kako povećati odgovornost pri zaštiti dece. Dobijanje zvaničnih statističkih podataka predstavljalo je veliki izazov za ovo istraživanje, što samo ukazuje na jednu od najvažnijih činjenica: nasilje nad decom ostaje tabu tema u zemljama Jugoistočne Evrope. Sve četiri analizirane zemlje moraju mnogo da ulože u sisteme za prikupljanje podataka a i infrastruktura sistema za praćenje zaštite dece mora da se znatno unapredi. Neki oblici nasilja nad decom (naročito fizičko nasilje predstavljeno kao uspostavljanje discipline) duboko su usađeni u tradiciju. Ovaj izveštaj naglašava da je mnogo dece prestalo da razmišlja o nasilju primenjenom u vaspitne svrhe kao o nasilju uopšte. Nažalost, čak i oni kojima je poverena zaštita dece priznaju da su ređe prijavljivali slučajeve nasilja nad decom koje se dešavalo u školama ili kod kuće. To pokazuje da “uvreženi stavovi o tome šta je zapravo maltretiranje utiču na samo utvrđivanje postojanja nasilja i njegovo prijavljivanje” (str. 37).\nU različitim sektorima je pronađeno mnogo propusta u postupcima upućivanja slučajeva višim instancama, što automatski ograničava količinu podrške koja je mogla do sada da bude pružena deci žrtvama nasilja. Najznačajniji propusti vezani su za nedostatak saradnje unutar pojedinih sektora i sa drugim sektorima. Uopšteno gledano, zakoni koji se tiču objavljivanja podataka nisu dovoljno jasni. Nedostavljanje informacija od izuzetnog značaja za bezbednost ugroženog deteta može iamti kobne posledice, ali i dostavljanje manje bitnih informacija negativno utiče na efikasnost sistema za zaštitu dece. Ovaj izveštaj predlaže da ono pto je u najboljem interesu dece treba da bude vodeći princip prilikom reformi zakona o objavi podataka. Ovaj izveštaj takođe navodi ogromna odstupanja između gradskih i ruralnih okruženja u pogledu dostupnosti i samog postojanja odogovarajućih službi. Takođe se pokazalo da žrtvama nije uvek bilo najjasnije da li uopšte postoji institucija u koju dete koje je doživelo nasilje treba dalje da bude upućeno. Tu se vidi da “upoznatost osoblja sa postojećim službama može da bude podjednako važno kao i dostupnost potrebnih službi” (str. 38).\nZaštita dece od nasilja predstavlja veliki izazov u Jugoistočnoj Evropi gde društveni stavovi doprinose nastavljanju nasilja i gde nema jednake zastupljenosti službi za zaštitu. Međutim, iako svakako postoji potreba za povećanjem broja službi, ovaj izveštaj naglašava da prioritet treba da bude sveobuhvatna dečja zaštita. To će dovesti do povećane odgovornosti i unaprediće praksu procedura utvrđivanja slučajeva nasilja i daljeg upućivanja i reagovanja. Standardizacija propisanih postupaka reagovanja podrazumeva i pojašnjavanje jednog prilično zamršenog sistema. Oporavak od nasilja predstavlja veliki izazov ali može svakako da bude potpomognut obezbeđivanjem odgovarajućih službi i stručnog osoblja.\nPripremila Kejti Žavano za Centar za zaštitu dece u Jugoistočnoj Evropi, jun 2016.\nIzvor:Keeping Children Safe from Violence: strengthening child protection systems in their accountability to identify, refer\nand respond to cases of violence against children (2013). UNICEF\npristup socijalnoj pomoći\nsustav zaštite d(j)ece\nIstočna Evropa i Baltičke države


Široka nova ovlašćenja mađarske vojske i policije usled izbegličke krize\nBeta 21. septembra 2015. 22:35\nParlament Mađarske je odobrio danas šira ovlašćenja vojsci i policiji za borbu protiv ilegalnih migranata, istog dana kad je premijer ove zemlje Viktor Orban upozorio da je u toku „preplavljivanje“ Evrope.\nNovi zakon, usvojen danas dvotrećinskom većinom, omogućava vojsci da učestvuje u kontroli granice, da ograničava lične slobode i da koristi „oružje za prinudu koje je napravljeno da nanosi telesne povrede, ali na način koji nije smrtonosan, sve dok se to ne može izbeći“.\n„Slično policije, mogu se koristiti: vatreno oružje koje nije smrtonosno, gumeni meci, pirotehnika, patrone sa suzavcem, puške koje ispaljuju mrežu“, navodi se u zakonu.\nPošto je drugim zakonom, donetim pre nedelju dana, ilegalno prelaženje granice postalo krivično delo za koje je propisana maksimalna zatvorska kazna od pet godina, vojska je danas dobila ovlašćenje da proverava lična dokumenta i hapsi ilegalne migrante.\nPolicija – koja je do sada obezbeđivala granicu – od danas je dobila pravo da ulazi u privatne kuće tokom potrage za migrantima koji su ilegalno ušli u zemlju.\nNovi zakon će se primenjivati u oblastima gde je proglašeno „stanje krize, uzrokovano masovnom imigracijom“.\nMađarska vlada je prošle sedmice proglasila takvo stanje u šest okruga duž granica sa Srbijom, Hrvatskom, Slovenijom i Austrijom.\nViktor Orban je danas izjavio da Evropa biva „preplavljena“.\n„Ne samo da nam lupaju na vrata – oni ruše ta vrata preko nas“, rekao je desničarski premijer Mađarske pred poslanicima u Parlamentu.\nPrema njegovim rečima, „naše granice su u opasnosti; naš način života zasnovan na poštovanju vladavine prava, Mađarska i cela Evropa su u opasnosti.“\n„Evropa nije samo ostavila svoja vrata otvorena, već je i poslala otvoren poziv… Evropa je bogata ali i slaba, a to je najgora kombinacija. Evropa mora biti snažnija da bi odbranila svoje granice“, rekao je Orban.\nMađarska, članica Evropske unije i Šengenskog sporazuma, ove godine se našla na prvoj liniji izbegličke krize. Ona je prošle sedmice zatvorila svoju južnu granicu prema Srbiji, podigavši ogradu, što je desetine hiljada migranata prinudilo da ka zapadnoj Evropi idu kroz Hrvatsku, a odatle su mnogi ponovo prešli u Mađarskoj na svom putu ka Austriji i dalje odatle.


DANAS RASPRAVA O BiH // Der Standard: Njemačka je "oštro" za sankcije Dodiku, a Brisel se "nećka"\nEU bi trebala mnogo snažnije reagovati na prijetnje nacionaliste Milorada Dodika, šefa najveće stranke u bh. entitetu Republika Srpska SNSD-a, koji želi da uništi Bosnu i Hercegovinu.\nTo je, kako piše austrijski “Der Standard”, bila glavna poruka dvoje europarlamentaraca Holanđanke Tineke Strik (Zeleni) i Nijemca Dietmara Kostera iz Socijaldemokrata, koji su prošle sedmice posjetili Sarajevo i sastali se s brojnim predstavnicima civilnog društva, diplomatama i političarima.\nAli ne samo nacionalistički upravljane države EU, već i Evropska služba za vanjske poslove (EEAD) su mnogo neodlučnije po ovom pitanju. Angelina Eichhorst iz EEAD-a je nedavno na sastanku sa parlamentarcima EU rekla da Dodik još nije prešao crvenu liniju. Eichhorst sada želi da se vrati u Sarajevo sredinom novembra zajedno sa američkim diplomatom Matthewom Palmerom. Eichhorst i Palmer lobiraju u Bosni i Hercegovini za reformu izbornog zakona\nNajavljene obilnije padavine: Snijeg stiže u Bosnu i Hercegovinu


Mladi na dnevnom redu u okviru Dana bezbednosti OEBS-a | Министарство омладине и спорта\nMladi na dnevnom redu u okviru Dana bezbednosti OEBS-a\nU okviru Dana bezbednosti koji organizuje OEBS, a koji je održan 27. maja u Beču, jedna od pet sesija bila je posvećena i mladima, njihovim glasovima i shvatanju savremenih bezbednosnih izazova u evro-atlantskom i evroazijskom prostoru. Ovom događaju prisustvovala je i Milena Stošić iz Srbije.\nOganizacija za evropsku bezbednost i saradnju (OEBS), organizovala je 27. maja tradicionalni sastanak pod nazivom Dani bezbednosti u Beču, gde se nalazi i Stalni Savet OEBS-a. Ovaj događaj okuplja diplomatski krug zemalja koje participiraju u radu OEBS-a, predstavnike Ujedinjenih nacija, akademce, kao i biznis i civilni sektor OEBS regiona, a sastanku je prisustvovao i Vuk Jeremić, nekadašnji ministar spoljnih poslova Srbije i bivši predsednik Generalne Skupštine UN-a.\nOvom prilikom događaj je bio posvećen dijalogu o jačanju saradnje sa Ujedinjenim nacijama i drugim regionalnim organizacijama, sa akcentom na oblasti prevencije konflikata i medijaciju.\nJedna od pet sesija Dana bezbednosti bila je posvećena i mladima, njihovom razumevanju postojećih bezbednosnih izazova u evro-atlantskom i evroazijskom prostoru, kao i pitanjima prioriteta i pristupa mlađe generacije.\nOvom događaju prisustvovala je i Milena Stošić iz Srbije, članica Sekretrijata Krovne organizacije mladih Srbije (KOMS), najvišeg nezavisnog predstavničkog tela mladih u Srbiji. U okviru sesije koja se bavila mladima, ona je, učestvujući u dijalogu, podsetila i na poplavama pogođena područja u našoj zemlji i veliki doprinos koji omladinske organizacije civilnog sektora ulažu u prevazilaženju posledica, navodeći i inicijativu za koordinacijom koja se ostvaruje u institucionalnoj saradnji sa Ministarstvom omladine i sporta. Pored toga, Stošić se osvrnula i na regionalno umrežavanje krovnih organizacija na Balkanu i u tom kontekstu i na omladinsku solidarnost koja u regionu postoji i predstavlja prime dobre prakse u ovakvim situacijama krize.\nMilena Stošić, koja učestvuje i u izradi Akcionog plana za mlade u okviru programa predsedavanja Švajcarske OEBS-om - Model OEBS, podsetila je i na proces izrade ovog dokumenta koji će decembra biti predstavljen Ministarskom Savetu OEBS-a u Bazelu. Prema zajedničkom radnom planu Švajcarske i Srbije, koja preuzima predsedavanje OEBS-om naredne godine, Akcioni plan za mlade bi trebalo da bude usvojene 2015. godine, čime su mladi jasno označeni kao prioritet u radu Organizacije.\nPostavljajući na kraju svog obraćanja pitanje da li je su pojedinačne inicijative za uključivanje mladih dovoljne i uzimajući u obzir izuzetan potencijal koji mladi imaju, što je direktno pokazano i na nedavnom primeru iz Srbije, Stošić je izrazila preporuku za kreiranjem stalnog kanala za participaciju mladih u okviru OEBS-a, što bi doprinelo dugoročnoj održivosti u artikulisanju glasova mladih.


Sportske.net - Portugalac menja Big Sema?\nPortugalac menja Big Sema?\nPortugalski strateg mogao bi da preuzme klubu Evertona od iskusnog stručnjaka.\nSem Olardajs je u prvom delu sezone preuzeo Everton od Ronalda Kumana, nakon očajnih partija "Karamela" pod palicom Ronalda Kumana.\nUprkos velikim ulaganjima, Holanđanin nije uspeo da izvede ekipu na pravi put, dobio je "šut kartu", a na njegovo mesto seo je čovek koji najbolje zna da razdrma ekipe u Premijer ligi, popularni "Big Sem".\nIpak, iako je papreno plaćen, spekuliše se i do šest miliona evra po sezoni, Olardajs bi mogao da napusti ekipu po završetku sezone.\nUprava traži dugoročnije rešenje, ambicije vlasnika Moširija su evropska takmičenja, pa čak i borba za Ligu šampiona, pa je tako vrlo moguće da ćemo naredne sezone na klupi tima sa "Gudisona" gledati novog stručnjaka.\nPrema pisanju engleskih medija, u prvi plan da nasledi Olardajsa na mestu šefa struke Evertona, izbio je trener Šahtjora iz Donjecka Paulo Fonseka.\nPortugalac rođen u Mozambiku, beleži dobre rezultate sa Šahtjorom ove sezone, domogao se i osmine finala Lige šampiona, a nalazi se na radaru i Pari sen Žermena.\nU Evertonu veruju da je Fonseka pravi čovek za njih, neko ko bi mogao da ostvari sjajnu saradnju sa brojnim mladim igračima koji su u klubu, pa ostaje da se vidi da li će morati sa Pari sen Žermenom da se bore za njegov potpis.\nU slučaju da "Sveci" zagrizu, teško da će Everton uspeti da ga privoli u svoje redove.\nOni trebaju ponovo Silvu da pokusaju dovesti.


Okončana blokada NATO baze u Turskoj | Gde Investirati\nOkončana blokada NATO baze u Turskoj\nTurske vlasti su nakon četiri sata blokade ponovo omogućile nesmetan prolaz u i iz vojne vazduhoplovne baze Indžirlik na jugu zemlje, glavne baze za operacije protiv ekstremista Islamske države, javio je Bloomberg pozivajući se na lokalne medije.\nAmerička agencija navodi da je do blokade doslo dan uoči posete Turskoj mornaričkog generala Džozefa Danforda, šefa Generalštaba oružanih snaga SAD.\nOko 7.000 turskih specijalaca u oklopnim vozilima opkolilo je vazduhoplovnu bazu Indžirlik, koju koriste snage SAD i NATO, javili su jutros lokalni mediji.\nTurski ministar za pregovore sa Evropskom unijom Omer Čelik je objasnio da se radi o “bezbednosnoj proveri”, ali su se pojavile i spekulacije o novom pokušaju puča, nakon onog neuspelog od 15. jula.\nTurski list “Hurijet” je ranije objavio da je policija u gradu Adana, blizu kojeg se nalazi Indžirlik, dobila dojavu o novom pokušaju puča, nakon čega su tamo odmah poslate specijalne snage.\nČelik je, međutim, na Tviteru pokušao da umiri javnost, napisavši: “Obavili smo generalnu bezbednosnu proveru. Sve je u redu”.\nJedan broj pristalica turskog predsednika Redžepa Tajipa Erdogana se navodno okupio u blizini kordona koji okružuje bazu, navodi sajt RT, dodajući da okupljanje ipak nije masovno, kao ni napeto kao što je bilo tokom nedavnih protesta u Adani, na kojem su demonstranti tražili zatvaranje baze.\nPrevious Više od preduzetništva: Priča o Libanu, entuzijazmu, uspešnom biznisu\nNext NBS: Povećano interesovanje stranih investitora za ulaganje u dinar\nTags NatoTurskavojna baza\nSud u Hagu odbio zahtev BiH za reviziju presude protiv Srbije\nMeđunarodni sud pravde u Hagu odbio je zahtev Bosne i Hercegovine za reviziju presude protiv Srbije.\nSvetska banka: Još krupnih zadataka pred Srbijom\nSrbija je protekle godine menjala zakone i sprovela 28 reformi, a rezultat su bolji uslovi poslovanja i četiri mesta bolja pozicija na rang listi 190 zemalja sveta po lakoći poslovanja\nMihajlović: Protivnika kandidature Vučića ima i u SNS; Blic: Nikolić ucenjuje SNS podrškom Jeremiću?\nPotpredsednica Vlade Zorana Mihajlović izjavila je da protivnika kandidature lidera Srpske napredne stranke (SNS) Aleksandra Vučića za predsednika Srbije ima i u opoziciji, među tajkunima, ali i među članovima SNS-a.


Američki san - fantomska prilika za uspeh Istaknut\nDanašnje značenje termina američki san skovao je istoričar i pisac Džejms Traslou Adams, koji je u svom delu iz 1931. godine Ep o Americi opisao "san o zemlji u kojoj bi život bio bolji, bogatiji i ispunjeniji za svakog, sa mogućnostima za napredak za svakog u skladu sa postignućima". Ali, vrednosti koje je naglašavalo američko društvo postojale su mnogo pre nego što je ovaj termin nastao. Ideja potiče iz Deklaracije o nezavisnosti u kojoj se ističe da su "ljudi stvoreni jednaki i od Stvoritelja nagrađeni pravima poput života, slobode i potrage za srećom".\nSredinom XX veka, u doba intenzivnog ekonomskog rasta izraz američki san je bio posebno popularan. Njegovoj popularnosti je doprinela i većina revolucionarnih izuma iz XIX veka, koja je tridesetih godina XX veka došla u domaćinstva. To su bili telefon, električna energija, voda u svakom domu, motorna vozila.\nKoncept američki san po mnogim autorima označava paukovu mrežu neoliberalnog kapitalizma. Iako je njegova osnova bilo ukidanje restrikcija putem klasa, kasta, religija, rasa ili etničkog poretka iz njega je nastala potlačenost i podređenost pojedinca društvenom sistemu, koji je zasnovan na bespoštednoj borbi, rivalstvu, krutoj hijerarhiji i lažnim vrednostima. Fantomska prilika za uspeh i napredak kroz težak i odgovoran rad koju naglašava američki san tako je postala kočnica za promene u društvenom sistemu.\nDžejms Traslou Adams\nEp o Americi\nViše iz ove kategorije « Jovan Cvijić - Šumadinci kao i svi Srbi imaju genealogiju koja ide do u srednji vek, čitav niz careva, kraljeva i junaka\tGeorg Zimel - Teorija sukoba ili konflikta »\nVi ste ovde: Home Društvo Američki san - fantomska prilika za uspeh


PerSu marketi uspešno nastupili na II međunarodnom sajmu privrede “ZrBizNet” u Zrenjaninu - PerSu marketi\nPerSu marketi uspešno nastupili na II međunarodnom sajmu privrede “ZrBizNet” u Zrenjaninu\nObjavljeno sreda, 26 septembar 2018 06:33\nPod generalnim pokroviteljstvom PerSu marketa, u periodu od 20. do 22. septembra 2018. godine u Hali “Medison” u Zrenjaninu, održana je druga Međunarodna privredna manifestacija “ZrBizNet”.\nNa ovogodišnjem sajmu privrede, u izlagačkom delu učestvovalo je preko 150 izlagača iz Srbije i inostranstva. Konceptom manifestacije, akcenat je bio na izlagačima i privrednicima, u smislu njihovog umrežavanja, organizacije korisnih predavanja, predstavljanja novina u IT sektoru, ili upoznavanja sa privrednim fondovima. Međutim, prateći program je bio obogaćen i dodatnim zabavnim aktivnostima koje su namenjene kako privrednicima, tako i građanstvu.\nOvako koncipiran, bogat i sadržajan program, privukao je veliki broj posetilaca različitih starosnih dobi. Tokom tri dana trajanja, manifestaciju je posetilo preko 3.000 ljudi.\nTema ovogodišnjeg ZrBizNet-a bila je “Pokreni se”, a mi smo se na sajmu predstavili sa našim projektom “Naši smo” i tom prilikom pozvali lokalne proizvođače na saradnju.\nNa ovaj način želimo smo da pomognemo i pokrenemo razvoj lokalnih sredina u kojima poslujemo, da poboljšamo kvalitet života u svakom mestu, kroz dostupnost zdravih, domaćih, lokalnih proizvoda. Želimo da našim potrošačima, učinimo ovakve proizvode dostupnim, a proizvođačima, odnosno našim budućim partnerima olakšamo plasman i uslove poslovanja.\nKompanija PerSu, kao generalni pokrovitelj, imala je veoma zapažen i efektivan nastup, o čemu svedoči veliko interesovanje medija, lokalnih privrednika i institucija, ali i ostvareni brojni poslovni kontakti i započeti pregovori sa nekolicinom lokalnih proizvođača.


SUMP vodi mlade poljoprivrednike do domaćih i EU para i boljeg života - Mladi na selu\nSUMP vodi mlade poljoprivrednike do domaćih i EU para i boljeg života\nČlanovi Srpskog udruženja mladih poljoprivrednika imaju niz benefita - savete o EU i nacionalnim fondovima, pomoć u osiguranju...\nKada počnemo da koristimo instrumente pretpristupne pomoći EU namenjene razvoju poljoprivrede i ruralnih sredina, kakav je IPARD program, mladi u srpskim selima imaće višestruke koristi. Najveća dobit je finansijska jer će mladi od ovog fonda najviše profitirati. Njima će, naime, iz evropske kase biti vraćeno 65 odsto vrednosti investicije koju pokrenu na osnovu IPARD-a, a ako su u planinskim oblastima, onda i 70 odsto. No, nije to jedina vrednost na koju poljoprivrednici i stanovnici ruralnih područja mlađi od 40 godina mogu računati. Korišćenjem pretpristupnih fondova stiču se veštine i priprema se za mnogo izdašnije programe kakve mlade čekaju kada Srbija bude stekla pravo na strukturne fondove, koje koriste zemlje EU.\nTakva je, recimo pomoć iz EAFRD programa, koja uključuje bespovratne pare kao podršku mladim poljoprivrednicima. Taj novac služi za savladavanje specifičnih izazova s kojima se suočavaju mladi ljudi kada zakorače u sektor poljoprivrede, motivišu ih da ostanu na selu, stvarajući sebi i svojim porodicama nova radna mesta. EU finansira niz aktivnosti kao podršku mladima u ruralnim područjima - edukacije, stvaranje mreža usluga i globalno boljih cirkulacija informacija. Jedna od aktivnosti je mreža CEJA - Evropsko veće mladih poljoprivrednika, koje predstavlja glas oko dva miliona mladih - nove generacije poljoprivrednika u Evropskoj uniji. U ovoj organizaciji kažu da im je glavni cilj „pomlađivanje“ i uvođenje inovacija u poljoprivredni sektor u celoj EU.\nNije samo Srbija suočena sa problemom depopulacije ruralnih sredina. I zemlje EU konstantno beleže negativne trendove kada je reč o mladima na selu i samim ruralnim područjima. Tendencija starenja u evropskom poljoprivrednom sektoru vidi se u podatku da 52 odsto poljoprivrednika ima više od 55 godina, a manje od sedam odsto ih je ispod 35 godina. Da bi se ovaj trend zaustavio, a mladi zadržali na selu i u poljoprivredi CEJA nastoji da realizuje predlog da se u narednim godinama dva odsto od uloga članica koji je na raspolaganju EU dodjeljuje svim mladim poljoprivrednicima od 15 do 40 godina za njihove potrebe. CEJA se, kažu njeni predstavnici, zalaže i za to da tu meru prihvati Savet EU i da ona bude obavezna za sve članice EU.\nČlanica evropske asocijacije CEJA\nI Srbija ima organizaciju koja se zalaže za iste principe, nastoji da doprinese boljem položaju mladih na selu i predlaže i realizuje mere kakve se srovode u Evropi. Reč je o Srpskom udruženju mladih poljoprivrednika – SUMP. Odnedavno SUMP je član evropske organizacije CEJA, što znači da će se glas mladih srpskih poljoprivrednika čuti i u evropskim institucijama.\n-Evropska asocijacija kojoj je SUMP pristupio veoma je uticajna i etablirana kao reprezentativni predstavnik mladih iz ruralnih evropskih područja u Briselu. Našim članstvom ostvarili smo mogućnost da se po prvi put mladi poljoprivrednici iz Srbije predstave u Briselu i imaju mogućnost organizovane saradnje i razmene iskustva sa udruženjima iz EU gde neka postoje više od 50 godina. Želja nam je da njihove najbolje primere iz prakse primenimo u Srbiji. Našim radom i prezentacijom poljoprivrede i mladih poljoprivrednika iz Srbije stekli smo poštovanje što će imati uticaj na donosioce odluka u Briselu u korist mladih poljoprivrednika u našoj zemlji – kaže za “Agrosmart” predsednik SUMP-a Milan Borić.\nImajući u vidu da je 2016. druga godina od osnivanja SUMP-a i prva godina kako smo postali pridružen član Evropskog veća mladih poljoprivrednika, SUMP je akcenat stavio na sopstveno predstavljanje, promociju ideje pojma mladog poljoprivrednika i udruženja, veli on.\n-Imamo više od 200 članova i broj novih konstantno raste. Rado smo se odazivali na pozive nasih članova, obišli smo njihova sela i razgovarali sa poljoprivrednicima o problemima i rešenjima. Naša zamišljena mreža mladih poljoprivrednika u Srbiji svakim danom je potpunija i funkcioniše tako da mladi poljoprivrednici iz iste delatnosti razmenjuju iskustva između sebe –kaže Borić.\nPo njegovim rečima korišćena je i mogućnost za razmenu iskustva sa poljoprivrednicima iz EU. Potpisan je, veli, sporazum o međusobnoj saradnji sa mladim poljoprivrednicima iz Poljske i Hrvatske, što udruženju puno koristi u pripremama članova za IPARD.\nGovoreći o najvećim problemima s kojima se susreću mladi poljoprivrednici i stanovnici ruralnih oblasti u Srbiji, Borić napominje da mali procenat registrovanih mladih poljoprivrednih proizvođača. Prepreku vidi i u nedostataku i nedostupnosti informacija poljoprivrednicima u ruralnim sredinama, ali i u malom početnom kapitalu za start u poljoprivredi. SUMP se, naglašava, posebno zalaže da se mladim poljoprivrednicima omoguće posebne povlastice prilikom kupovine ili zakupa zemljišta. Takođe, problem je i u tome što među mlađom populacijom na selu nedostaje edukacije i mogućnosti za praćenje trendova savremene poljoprivrede.\nMilan Borić i Aleksandar Milovanović sa evropskim komesarom Fil Hoganom\nOdgovarajući na pitanje u kojoj meri mladi u ruralnim sredinama sami iniciraju aktivnosti koje bi unapredile njihov položaj naš sagovornik kaže da oni, ukoliko imaju kome da se obrate, itekako imaju inicijativu i žele da uče i ostvaruju vrhunske rezultate u poljoprivredi. SUMP je prepoznat kao predstavnik mladih poljoprivrednika u ruralnim sredinama i uz čiju podršku će moći da realizuju svoje ideje, napominje Borić.\nSekretar Udruženja Aleksandar Milovanović kaže da primere dobre prakse iz drugih zemalja SUMP želi da realizuje u Srbiji.\n-Primere dobre prakse iz drugih zemalja nastojimo da realizujemo u našoj zemlji. Jedna od inicijativa koju smo predložili jeste startap za mlade poljoprivrednike koji se razlikuje u konceptu dosadašnjih startapova i pruža mogućnost mladom poljoprivredniku od početnih bespovratnih sredstava do realizacije proizvoda na tržište. Takođe, jedna od dobrih evropskih praksi koje bi i mi više trebalo da primenjujemo je organizovanje konferencija preko kojih će se poljoprivrednici edukovati i pratiti propise i trendove. Mogućnost ostvarivanja povoljnih kredita je isto bitna stavka – ukazuje Milovanović.\nPomenimo, svega 4,7 odsto populacije koja se u Srbiji bavi poljoprivredom čine mladi. U EU taj procenat je devet, a u Poljskoj čak 14 posto.\nLakše do osiguranja letine, stoke…\n-Potpisan je i sporazum sa „Sergius“ - društvom za posredovanje u osiguranju koje edukuje i daje savete mladim poljoprivrednicima iz oblasti osiguranja u poljoprivredi. Na osnovu tog protokola svi naši članovi mogu da računaju na stručnu analizu i savete pre zaključenja ugovora o osiguranju i besplatnu izradu predloga za kvalitetnije i povoljnije osiguranje. Takođe, naši partneri predočiće im najbolje ponude osiguravajućih društava, a dobiće i pomoć nakon štetnog događaja i obezbeđivanja potpune naknade štete – objašnjava Borić dodajući da je, na osnovu potrebe za osiguranjem članova SUMP-a, „Sergius“ u mogućnosti da njihove interese u potpunosti štiti u odnosima sa osiguravajućim kućama DDOR Novi Sad, Dunav osiguranje, Đenerali osiguranje, Milenijum osiguranje, Triglav osiguranje, Sava osiguranje, Viner štediše osiguranje, Globos osiguranje, Aksa neživotno osiguranje, AMS osiguranje, Merkur osiguranje, SOGAZ osiguranje i Energorpojektgarant osiguranje.\nProjekat "Mladi na selu, 50 priča ZA" sufinansirao je Pokrajinski sekretarijat za kulturu, javno informisanje i odnose sa verskim zajednicama. Napomena: „Stavovi izneti u podržanom medijskom projektu nužno ne izražavaju stavove Pokrajinskog sekretarijata za kulturu, javno informisanje i odnose sa verskim zajednicama, koji je dodelio sredstva”.\nPoslednja izmena 18 Dec, 2016 23:34\nNedimović i Fabrici uručili prvo IPARD rešenje\nIPARD:Veliko interesovanje za traktore, malo za meso i mleko\nRang lista za traktore preko IPARD programa\nTagovi: sump evropske unije poljoprivrednika ipard fondova evropskih fondova milan borić\nKad diplomira, Mirko Šoškić zna gde će - u svoju bio baštu\nPola veka broj mladih opada, još decenijama Srbija će demografski stariti


"Čekićari" inkasirali 25 miliona evra! - Sportske novosti\nNaslovna Fudbal Transferi Fudbal “Čekićari” inkasirali 25 miliona evra!\n“Čekićari” inkasirali 25 miliona evra!\nTransfer saga je završena. Marko Arnautović karijeru nastavlja u Kini, gde će biti glavni napadač Shanghai SIPG-a. Potpisao je ugovovor do kraja 2022. godine, a njegovim transferom londonski “Čekićari” zaradili su 25 miliona evra. Ako se uzme u obzir to da su ga doveli pre dve godine za 22.300.000 evra, ovakva transfer politika je bila isplativa.\nReprezentativac Austrije igra kao cenarfor, a po potrebi igra i po krilima. U sezoni iza nas je upisao 30 nastupa uz 11 golova i 4 asistencije, dok u reprezentativnom dresu ima 77 nastupa uz 20 golova.\nOvo je ujedno i njegov najskuplji transfer, a prelazak iz Stouk Sitija u Vest Hem za nešto manju sumu, do skoro je bio najveći.\nPrethodni tekstBraga zaradila 15.000.000 evra\nSledeći tekstPotpisao je za Barnli


Sredstvima Vlade Srbije otvorena sušara u Osojanu | Radio Kosovska Mitrovica\nPredstavnici Kancelarije za Kosovo i Metohiju sutra u Leposaviću i Zubinom Potoku\nPIK: Uhapšen policajac Regiona Sever zbog “zloupotrebe službenog položaja” i “uzimanja mita”\nDa li će Srbija priznati kosovski pasoš nakon postizanja sporazuma o avio-liniji?\nPetković: Na Kosovu realizujemo projekte vredne više od 100 miliona evra\nSredstvima Vlade Srbije otvorena sušara u Osojanu\n14. August, 2019 12:22 |\nSušara, za potrebe povratničkih porodica sa teritorije opštine Istok na Kosovu, otvorena je danas u selu Osojane. Projekat izgradnje tunelske sušare, kapaciteta 800 kilograma za 24 časa, finansirala je Vlada Republike Srbije u iznosu od 5,5 miliona dinara.\nPomoćnik direktora Kancelarije za KiM Zoran Bojović izjavio je da je ovo jedan od projekata koji je realizovan na osnovu inicijative predsednika Srbije Aleksandra Vučića, podsetivši da su sredstva za projekat odobrena krajem oktobra prošle godine. Izgradnjom tunelske sušare u Osojanu, stvoreni su uslovi povratničkim porodicama u opštini Istok za proizvodnju novih proizvoda od voća, povrća, lekovitog bilja i šumskih plodova i mogućnost njihovog boljeg plasiranja na tržište, prenosi Kosovo onlajn.\n“Sušara će omogućiti ovdašnjem stanovništvu zaposlenje, mogućnosti ovakvog objekta su mnogostruke i Kancelarija za KiM nastavlja sa finansiranjem ovakvih projekata. Prošle godine smo investirali oko 200 miliona dinara u sadnice a ove godine završavaju se projekti koji u suštini omogućavaju opstanak ljudima na KiM”, rekao je Bojović.\nOn je podsetio da je pre sukoba u ovom delu Kosova živelo oko 8.500 Srba, a da ih danas živi oko 800 i da ne postoji ni jedna privatna fabrika. Pozvao je Srbe na Kosovu da formiraju zemljoradničke zadruge jer su, kako je objasnio, tada mogućnosti velike, veće su i mogućnosti Republike Srbije da pomogne onima koji se udruže.\nPredsednik privremenog opštinskog organa u Istoku Mališa Đurić izjavio je novinarima da će sušara koja je izgrađena u Osojanu biti na usluzi svim Srbima iz 18 naseljenih mesta iz ove opštine.\nĐurić je kazao da je plasman robe povratnika veliki problem i da će jedan ovakav objekat omogućiti da se i taj problem donekle prevaziđe.


Sidnej, Foto: Profimedia\nPrema planu za izlazak iz blokade u najvećem australijskom gradu, nevakcinisani ljudi već su uskraćeni za neke aktivnosti će se postepeno odobravati vakcinisanim stanovnicima od 11. oktobra do 1. decembra\nObjavljeno: 28.09.2021. 09:31h\nStanovnici Sidneja koji nisu vakcinisani protiv koronavirusa rizikuju da im se zabrane razne društvene aktivnosti čak i kada u decembru bude ukinuta naredba o obaveznom boravku u kući, upozorila je danas premijerka države Novi Južni Vels Gledis Beredžkilijan.\nPrema planu za izlazak iz blokade u najvećem australijskom gradu, nevakcinisani ljudi već su uskraćeni za neke aktivnosti će se postepeno odobravati vakcinisanim stanovnicima od 11. oktobra do 1. decembra, prenosi Rojters.\n„Mnoga preduzeća su najavila da neće prihvatiti nikoga ko nije vakcinisan. Život nevakcinisanih biće veoma težak, u nedogled“, izjavila je danas Beredžkilijan za lokalne Vesti u 7.\nSidnej predstavio plan za ukidanje lokdauna\nBRUTALNO KRŠENJE KOVID MERA: Iživljavao se nad POLICAJKOM, pa uzeo POD ŠAKE i njenog KOLEGU (UZNEMIRUJUĆI VIDEO)


Nemačka i Srbija: Investiciona ljubav vredna 2,5 milijarde evra - Bizlife.rs\n10:18 Beograd , 18/04/2018\nNemačka je već izbila na prvo mesto po obimu spoljnotrgovinske razmene sa Srbijom, koja je u 2017. iznosila oko 4,4 milijarde evra. Najsnažnija zemlja EU investirala je u Srbiju oko 2,2 milijarde evra i do sada otvorila 45.000 radnih mesta, piše Blic.\nNemački privrednici nastavljaju da ulažu u Srbiju, a tome u prilog najviše ide nedavna najava dolaska kompanije ZF iz nemačke pokrajine Baden-Virtemberg, koja će otvoriti fabriku u Pančevu. Prema najavi srpskih zvaničnika, ZF će u Pančevo investirati ukupno 160 miliona evra i zaposliti više od 1.000 ljudi. Kako saznajemo, Nemci će u Pančevu u industrijsko-poslovnoj zoni izgraditi kompleks ukupne površine 25.000 kvadrata na zemljištu od 10,8 hektara.\nU prvoj fazi očekuje se 540 radnih mesta, a kasnije još oko 500. U Pančevu je planirana proizvodnja osovina za električni pogon, motora sa električnom vučom, elektronike menjača i slično. Pored ove investicije, veliki nemački proizvođač rezervnih delova za auto-industriju „Forverk autotek“ izgradiće svoj pogon u Čačku.\nnemacka investicije radna mesta Srbija


CPC kartice: Da li periodične obuke moraju da se odslušaju do kraja godine? - Pluton Logistics\nSvi vozači koji su izvadili CPC karticu 2019. godine, a nisu pohađali periodičnu obuku tokom 2020. godine, treba da na vreme krenu sa ispunjavanjem svojih obaveza u vezi sa produžavanjem roka važenja kartice. Na taj način će izbeći potencijalne probleme i eventualni gubitak prava na obnavljanje periodičnog CPC sertifikata, podsećaju iz Centra za motorna vozila AMSS.\nZbog učestalih pitanja u vezi sa obavezom pohađanja periodične obuke, AMSS je objavio podsetnik o pravilima za sertifikate stručne kompetentnosti (CPC), kao i pojašnjenje o periodičnim obukama.\nSertifikat o stručnoj kompetentnosti (CPC) je dokument koji profesionalni vozač mora da poseduje na osnovu Zakona o bezbednosti saobraćaja na putevima. Izdaje se na neodređen vremenski period. Stiče se na osnovu priznate kvalifikacije ili pohađanjem obavezne početne obuke (osnovne ili dodatne).\nKvalifikaciona kartica vozača je međunarodni dokument koji glasi na ime vozača i izdaje se na osnovu sertifikata o stručnoj kompetentnosti. Izdaje se sa rokom važenja od 5 godina i obnavlja se na osnovu stečenog periodičnog CPC-a, odnosno pohađanjem 5 obaveznih seminara (periodičnih obuka) u periodu od pet godina od dana izdavanja CPC kartice.\nPeriodična obuka sprovodi se kroz OBAVEZNE seminare unapređenja znanja, koji su jednodnevni i sastoje se od sedam nastavnih časova.\nU toku jedne kalendarske godine, vozač može pohađati najviše dva seminara koji imaju različite teme.\nZbog toga je važno da oni koji su karticu izvadili 2019, a tokom prošle godine NISU pohađali seminare, na vreme krenu sa ispunjavanjem obaveza, kako bi stigli da sve ispune do 2024, ističu iz CMV AMSS.\nSeminari se odvijaju u centrima za obuku vozača – spisak centara možete pogledati na sajtu Agencije za bezbednost saobraćaja.\nMreža CPC centara CMV Auto-moto saveza Srbije obuhvata lokacije u Beogradu, Čačku, Novom Sadu, Paraćinu, Novom Pazaru, Subotici, Kikindi i Velikoj Plani. Više detalja o obukama, načinu prijavljivanja i uslovima, možete pogledati na sajtu cpc.rs, kao i Facebook stranici AMSS CMV – Centar za CPC obuku – kod 95.\nPročitajte i kratak vodič: Licence za profesionalne vozače – Šta je potrebno za sticanje periodičnog CPC sertifikata?\n← U ovom skladištu radnicima pomažu i NAOČARE proširene stvarnosti!\nNina Stojković, invoitix Srbija – Pripremamo nove usluge za transportna preduzeća →\n22. novembra 2018. 21. novembra 2018. marko\n29. septembra 2021. Milica Milosavljevic\n11. februara 2020. Milica Milosavljevic


Biznis sektor aktivan u podsticanju zapošljivosti i preduzetništva u Srbiji | odgovornoposlovanje.rs\nBiznis sektor aktivan u podsticanju zapošljivosti i preduzetništva u Srbiji\nBeograd, 12. novembar 2015. – Danas je održan Panel na temu Uloga biznisa u podsticanju zapošljivosti i preduzetništva u Srbiji. Panel su organizovali Forum za odgovorno poslovanje i Smart kolektiv uz podršku USAID-a, u partnerstvu sa Britanskom ambasadom u Beogradu, koja je bila domaćin ovogodišnjeg panela.\nPanel je okupio trideset lidera iz različitih ključnih sektora – direktore najvećih kompanija koje posluju u Srbiji, relevantne predstavnike srpske Vlade, predstavnike organizacija civilnog društva koji su aktivni u promociji preduzetništva, kao i predstavnike diplomatskih misija. Na panelu bilo je reči o ulozi biznisa u razvoju obučene radne snage za inovativno i inkluzivno tržište rada, važnosti preduzetništva kao odgovora na rastuću nezaposlenost, kao i o neophodnim promenama u formalnom i neformalnom obrazovanju za razvoj veština radi postizanja ekonomskog rasta. Predstavnici poslovnog sektora pokazali su spremnost da se dodatno angažuju u rešavanju ovog važnog društvenog problema, ali su i istakli značaj unapređivanja saradnje i dijaloga između predstavnika državnih institucija i kompanija. Panelom je označen početak dijaloga i konkretnih aktivnosti na ovu temu.\nNakon panela, u britanskoj rezidenciji Elsie Inglis House priređen je i koktel povodom promocije knjige Moje biznis lekcije, koja je objavljena uz podršku Britanske ambasade u Beogradu. U ovoj knjizi uspešni preduzetnici iz Srbije predstavljaju svoja iskustva u razvoju poslovanja, a predstavljeno je i nekoliko uspešnih startapa iz Velike Britanije. Knjiga je objavljena u okviru programa Biznis mladih Srbije koji Smart kolektiv sprovodi u partnerstvu sa Erste Bankom. Program partnerski sarađuje sa Forumom za odgovorno poslovanje, kao i sa mnogim institucijama i organizacijama civilnog društva u Srbiji koje se bave ovom temom.\nKompanija “Carlsberg Srbija” u akciji pošumljavanja


U 2007. godini jedna medjunarodna marketinška firma koja prati farmaceutsku industriju i zdravstvenu zaštitu, saopštila je da je ukupna svetska prodaja lekova ostvarila prihod od najmanje 640 milijardi dolara u prethodnoj godini. U izveštaju se navodi da su američke farmaceutske kompanije potrošile više od 11 milijardi na promovisanje svojih proizvoda među američkim lekarima i bolnicama.\nTokom dve godine, Šaram Ahari bio je prodavac za farmaceutsku kompaniju Eli Lili. Kao i mnoge njegove kolege, on je delio olovke i druge poklone – i mnogo važnije – besplatne uzorke lekova, lekarima koje je posetio.\n«Sve što radimo, proizvodi taj osećaj vraćanja usluge».\nAhari je svedočio pred Odborom američkog Kongresa koji je ispitivao uticaj farmaceutske industrije. On kaže da je zapošljavanje ljudi koji lepo izgledaju glavni deo marketinške strategije.\n«Oni tragaju za fizičkim ikonama, čirliderkama, bivšim sportistima, bivšim vojnicima, ljudima koji zaista predstavljaju ideal ženstvenosti ili muškosti – delom i zato što seksepil privlači.\nKardiolog Džefri Keren kaže da je bio iznenadjen koliko je jedna predstavnica farmaceutske firme znala o njegovim pacijentima i njegovoj klinici.\n«To mi je pokazalo koliko daleko oni mogu da idu kako bi mi prodali svoj proizvod i, u osnovi, koliko su oni pametniji od mene,» kaže on.\nKritičari zdravstvene zaštite kažu da strategija prodaje uključuje promovisanje najnovijih i najskupljih lekova koji su se upravo pojavili na tržištu. Predstavnici farmaceutskih kompanija, kažu oni, često zaboravljaju da spomenu sporedne efekte ili rizike tih novih lekova. Doktor Džeri Ejvorn je iz Medicinske škole univerziteta Harvard.\n«Sve što oni zaista žele od vas je da počnete da prepisujete više proizvoda njihove kompanije, bilo da su oni bolji za vaše pacijente ili ne,» kaže on.\nMardžori Pauel, portparolka farmaceutskog udruženja naglašava da predstavnici kompanija moraju čvrsto da se drže pravila industrije.\n«Oni prenose medicinske i naučne informacije lekarima i ostalim ljudima u lekarskoj ordinaciji,» ističe ona.\nNeki lideri u američkom Kongresu kažu da američka vlada treba da učini mnogo više kako bi snabdela lekare izbalansiranim informacijama o lekovima koje prepisuju. Industrija zdravstvene nege navodi da se njeni predstavnici samo trude da promovišu proizvode koji spasavaju i produžavaju život onima kojima su potrebni.